Ғулом Карим. Жеймс Жойс ўзбек тилида - www.ziyouz.uz\nБош саҳифа Илм ва фанАдабиётҒулом Карим. Жеймс Жойс ўзбек тилида\nБирон-бир халқнинг муайян даврдаги маънавий даражаси шу халқнинг ўз миллий маданияти ва аждодлари мероси билангина ўлчанмасдан, унинг умумбашарий маънавий обидалардан қанчалик баҳраманд бўлаётганига ҳам боғлиқдир. Шу жиҳатдан “Жаҳон адабиёти” журналида (2007 йил март, апрел сонлари) буюк ирланд ёзувчиси Жеймс Жойснинг “Навқирон санъаткорнинг сийрати” романи нашр қилингани ўзбек китобхонлари учун яхши туҳфа бўлди.\nАсар таржимони Аҳмад Отабой олдин ҳам Жойснинг бир неча ҳикоя ва бир қиссасини ўзбекчалаштириб, вақтли матбуотда эълон қилган.\n“Навқирон санъаткорнинг сийрати” — Жойснинг тўнғич романи. У илк бор 1916 йили эълон этилган ва муайян маънода автобиографик асардир. Роман беш бобдан иборат. Ҳар бир бобда ниҳоятда ўткир, муросасиз, баъзан ечими топилмайдиган зиддиятлар қаламга олиниб, уларнинг аксари бош қаҳрамон — Дублин шаҳрида истиқомат қилаётган Стивен Дедалус исмли ўсмирнинг қалбида акс-садо беради.\nБиринчи бобда мавлуд зиёфатида тинчгина бошланган суҳбат бирдан диннинг ва руҳонийларнинг жамиятдаги ўрни ҳақидаги кескин мунозарага айланиб, яқин қариндошлар бир-бирларига асло ён бермай, қизиқ устида аччиқ-тиззиқ гаплар айтишгача борадилар. Бола Стивен, суҳбатга аралашмаса-да, турфа фикрлар унинг онгига таъсир ўтказмай қолмайди. Боз устига, тортишаётганларнинг ҳар бири ўз ақидасини унинг миясига қуймоқчи бўлади.\nЖойс романда ҳаёт, санъат, миллат, дин ва ҳоказолар ҳақида ўз ақли, кузатишларига таянибгина бир хулосага келишни истайдиган ўжар ўсмир характерининг шаклланишини нозик тасвирлаб кўрсатади. Зийрак, ҳассос ва нозиктабъ Стивен диний коллежнинг олд ўқувчиларидан бири. Отасининг: “Зинҳор ўртоқларинг устидан чақимчилик қилма” деган ўгити унга маъқул бўлгани учун оғишмай амал қилади.\nСтивеннинг кўнглида ижодга, нафис адабиётга, ҳали унча англанмаган тарзда бўлса-да, муҳаббат уйғониши ортиқча тафсилотлардан ҳоли тарзда, маҳорат билан тасвирланади: “Иншо унинг учун ўқув ҳафтасининг энг муҳим машғулоти эди ва сешанба куни уйларидан мактабга келаётиб, у ўзидан олдинда бораётган бирон-бир одамни мўлжалга олар, шу одамдан маълум жойга етганда ўзиб кетишга ёки қадамларининг йўлакка ётқизилган ҳар бир плитага тўғри тушишига уринар ва шу тариқа ўзининг иншодан биринчи бўлиш-бўлмаслигини тусмолларди”.\nСинфдошлари хивич билан савалаб талаб қилишганда ҳам Стивен “Байрон — буюк шоир” деган фикридан қайтмайди.\nРоман қаҳрамони ҳаётидаги жуда муҳим воқеалардан бири Стивеннинг келажак ҳаёт йўли, яъни келгуси касб-корини танлаш эпизодидир. Албатта, ёшликда орзулар кўп бўлиши, табиий. Лекин улар ичида энг улуғи, яъни қалбнинг ҳаққоний даъвати қайси бири? Буни англаш ҳамиша ҳам осон кечавермайди. Стивеннинг пинҳоний орзуси руҳоний бўлиш эди. Тақдир унга кулиб боқиб, унинг яхши ўқиётганидан мамнун коллеж ректори диний унвонни таклиф этади. Аммо ҳал қилувчи дақиқаларда ўсмир юрагида ғалаён қўпади. Бир оғиз “Ҳа” деса ўзи орзу қилган юксак мақомга бемалол эришиши мумкин бўлган Стивен кутилмаганда рад жавобини беради. Муаллиф бу ғалати ҳолнинг сабабларига тўхталмайди. Китобхон, чор-ночор, Стивеннинг қалбида кечган инқилоб сабабини ўзи англаб етишга уринади ва беихтиёр ижод жараёнига тортилганини сезмай қолади. Ўсмир кўнглининг туб-тубида ардоқлаб келаётгани, ҳеч кимга эътироф этмаса-да, барча нарсадан юқори қўйгани санъат ва ижодга муҳаббати, шу йўлдан боришни энг ширин қисмат деб билгани учун ректор таклифини рад қилдимикан? Кейинги саҳифаларда бу саволга ижобий жавоб мавжуд. “Ҳа! Ҳа! Ҳа!”. Худди ўша буюк уста (Дедал — Ғ.К.) каби, исмини ўзи олиб юрган улуғ санъаткорга ўхшаб, у юрагининг озод туйғулари ва куч-қувватидан ғурур билан буткул янги дунё яратади — ҳали кўз кўриб, қулоқ эшитмаган, жонли, гўзал, ҳайратланарли ва безавол ғаройиб дунё бино этади”.\nБуюк санъаткор Жойс бевосита ижод жараёни, ижодкор борлиғини илҳом чулғаган ва ижодий “тўлғоқ” тутган сирли онларни қойилмақом тасвирлайди: “Илҳом лаҳзалари энди бир йўла ҳаммаёқдан — рўй берган ёки рўй бериши мумкин бўлган сон-саноқсиз хаёлий тасодифлардан кўриниш бераётгандай туюлади. Лаҳза худди ёғдудай ярқ этди ва, мана, тасодифий, ноаён шакл унинг нурли изини чулғаб олаётир. Ў, тасодифнинг бокира қучоғида Сўз етилаётир”.\n“Сийрат” қаҳрамони Англияга қарам бўлган ирландларнинг миллий ҳаракатларида иштирок қилмайди. Дўсти Дейвин миллатпарварлик тадбирларида қатнашишга ундаганида, Стивен бир қадар такаббурлик билан рад этиб, шундай дейди: “Бу мамлакатда инсон руҳига туғилаётгандаёқ, парвоз қилмаслиги учун, тўр ташланади. Сен менга миллийлик, дин, тил ҳақида гапирасан. Мен бундай тўрлардан қочишга ҳаракат қиламан”.\nШунга қарамасдан, Жойс имкон қадар, деярли ҳар саҳифада йўлини топиб, таъбир жоиз бўлса, “қитмирлик билан“ Ирландиянинг миллий озодлиги учун курашчилар номларини эслатиб туради.\nШу тариқа, Жойс романи муайян бир даврга бағишланган бўлса-да, унда Ирландиянинг бутун тарихидаги энг йирик воқеалар ва ижтимоий муносабатлар мавриди билан тилга олинади. Булар, зоҳиран, йўл-йўлакай айтиб ўтилгандек кўринса-да, муаллифнинг уларни ўз асари мағзига сингдиришга нечоғли эътибор берганини сезиш қийин эмас. Шу билан бирга, Жойс субутсиз, олчоқ ва иккиюзлама сиёсий арбобларни, баъзан аҳолининг лоқайд гуруҳларини нафрат билан фош этади. Ҳикояларидан бирида у ўз миллатдошларини “мазлум, аммо миннатдор ирландлар”, дея тузлайди. Бир неча сўз воситасида бу қадар ўткир киноя қилишга Жойс каби забардаст ёзувчиларгина қодирдир.\nХуллас, Жойс асарларини мутолаа қилган китобхон Ирландия тарихидан ҳам бир қур сабоқ олади. Таъбир жоиз бўлса, унинг ижодида Ирландия адабий қаҳрамон сифатида гавдаланади. Ирландия фожиаси Жойснинг юрагидаги битмас жароҳат ва унинг изтиробларининг бош манбаи бўлган назаримизда. “Ирландия ўз болаларини ейдиган қари чўчқа”, дейди Стивен инсон учун Ватан ҳамма нарсадан юқори туришини таъкидлаётган дўсти Дейвинга жавобан. Бироқ асарнинг бундай ўринларини бирёқлама баҳолашга шошилмаслигимиз лозим. Аввало, гарчанд роман автобиографик характерга эга бўлса-да, адабий қаҳрамон сўзларининг барчасини ҳам тўғридан тўғри муаллифнинг ўзига мансуб дейиш тўғри эмас. Сониян, она Замин жафоларидан тўйиб, Миррих юлдузига ҳасрат қилган Фитрат, Туркистон ҳақида “Бузилган ўлкага” деб шеър ёзган Чўлпон ва ўз ватани Ирландиядан ёзғирган Жойс дарду аламларида қандайдир муштараклик бор. Стивен, дўстларини ҳайратда қолдириб, ўзини гўё Ирландия тақдирига қўл силтагандек тутса-да, аслида унинг ўз Ватани ҳақидаги қайғуси уни ватанпарварлик ҳиссидан маҳрумликда айблаган дўстлариникидан чуқурроқ. Фикру зикри лавозиму ер-мулкларни эгаллашда бўлган ирланд зодагонлари ҳақида қаҳрамон хаёлидан шундай аламли ўйлар кечади: “Уларни ғафлатдан уйғотишнинг иложи бормикан, қандай қилса уларнинг фарзандларидан ўзларига ўхшаган ожиз, нотавон бўлмаган авлод етишади”.\nЎз шахсияти ва инглиз-ирланд жамиятиаро зиддиятларни ҳал этиш йўлларини тополмаган Стивен ватанидан бош олиб кетишга қарор қилади. Аммо буни Ватан муаммоларидан тўла бош тортиш ва ёлғиз ўз тинчи ва ҳаловатини ўйлаш, деб бўлмайди. Чунки Стивен асло бундай одамлар сирасидан эмас. Балки, унинг улуғ мақсади бор ва бу кундаликда шундай дарж этилган: “Мен сафарга отланаётирман, ижод ҳақиқатини қайта-қайта англаб етмоқ ва қалбимнинг қўри билан халқимнинг тенгсиз, бетакрор ақлу иродасини намоён этмоққа жазм этиб йўлга чиқаётирман”. Бу сўзларни Жойснинг ўзига ҳам тааллуқли деб билсак, у ўз аҳду паймонини шараф билан адо этиб, ирланд миллий адабиётини жаҳон адабиётининг осмонўпар чўққиларидан бирига айлантирди. Шу нарса диққатга сазоворки, адибнинг 37 йиллик мусофирлик ҳаётида яратган асарларининг деярли барчаси Ирландия мавзуига бағишланган. Жойс битиклари Ирландия пойтахти Дублин шаҳрининг адабий қомуси сифатида эътироф этилган.\nЖойс насри — интеллектуал наср. Шу сабабли мутолаа китобхоннинг тайёргарлик даражасига қараб, турлича кечмоғи табиий.\nЖойс Шарқ мумтоз адабиётидан қанчалик хабардор бўлгани ҳақида бирон маълумотга эга эмасмиз. Бироқ унинг асарларида буюк Шарқ адиблари ижодий методлари ва санъаткорлик маҳоратларига ўхшаш жиҳатлар мавжуд.\n“Сийрат”да боболаримиз асарларининг баъзи ўринларига деярли айнан ўхшаб кетадиган жиҳатлар ҳам борки, қуйида улардан фақат иккитасига тўхталиб ўтамиз.\nСаъдийнинг “Гулистон” асаридаги ҳикоятлардан бирида золим ҳоким олимдан “Ибодатлардан қайси яхши?” деб сўраганида, олим: “Сен учун энг яхши ибодат — кундузги уйқу, чунки ухлаганингда халққа зулм қилмайсан”, дейди. “Сийрат”да мавлуд зиёфатидаги мунозарада Стивеннинг отаси мистер Дедалуснинг хоин архиепископ ҳақидаги: “У ухлаган пайтдагина безиён” деган сўзлари “Гулистон”даги ҳикоятга жуда ҳамоҳанг. Алишер Навоий “Фарҳод ва Ширин” достонида Фарҳод исмидаги беш ҳарф “фироқ”, “рашк”, “ҳажр”, “оҳ” ва “дард”ни англатишини айтиб, унинг қисмати исмида тажассум топганига ишора этади. “Сийрат”да ҳам Стивен Дедалус қисмати исми (фамилияси)га жо бўлгани ҳақида ишоралар мавжуд. Стивен қадимги юнон афсонаси қаҳрамони, номи санъат ва жасорат тимсолига айланган Дедални ўзига устоз деб билади.\nБундай ўхшашликларга кўплаб мисоллар келтириш мумкинки, бу ҳол ҳайратомуздир.\nМулоҳазаларимиз охирида таржима савияси ҳақида фикр билдирмоқ жоиз. Романнинг русча нашрини камина ўқиган бўлсам-да, ўзбекча таржима мутолаасидан кўпроқ завқ олдим ва Жойс ижоди менга янада яқинроқ бўлиб қолди. А.Отабой олдин муаллифнинг кичикроқ асарларини ўзбекчалаштириб, роман таржимасига муайян тайёргарлик кўргани ва масъулият билан ёндашгани таҳсинга сазовор. Таржимон муаллиф услубининг ўзига хос жиҳатларини акс эттириш баробарида матн имкон қадар равон, тушунарли ва жозибали бўлишига интилган. Қиёслаш учун Стивеннинг денгиз соҳилида ўз “илҳом париси”ни учратгани ҳақидаги бир неча жумланинг русча аслияти ва ўзбекча таржимасини келтирамиз: “Образ ее навеки вошел в его душу, но ни одно слово не нарушало священной тишины восторга. Ее глаза позвали его, и сердце рванулось навстречу этому призыву. Жить, заблуждаться, падать, торжествовать, воссоздавать жизнь из жизни. Огненный ангел явился ему, ангел смертной красоты и юности, посланец царств пьянящей жизни, чтобы в единый миг восторга открыть перед ним врата всех путей заблуждения и славы. Вперед, все вперед, вперед, вперед”.\n“Қизнинг сиймоси унинг қалбидан абадий жой олди, бироқ бу муқаддас сукутнинг сурурини бирор-бир сўз бузгани йўқ. Қизнинг нигоҳи уни чорлади ва юраги бу чорловга шитоб билан талпинди. Яшаш керак — адашиб, тушкунликка тушиб, зафар қозониб, ҳаётдан янги ҳаёт яратиб яшаш керак. Унга олов фариштаси, боқий гўзаллик ва навқиронлик малаги, сурурли ҳаёт салтанатининг элчиси намоён бўлди ва шавқли бир лаҳза ичида унинг қаршисида адашишлару афсус-надоматлар ва шон-шуҳратнинг барча йўлларини очиб қўйди. Олға, олға, фақат олға!”.\nАслият ва таржимани сўзма-сўз қиёслаганда, албатта, таҳрир талаб қиладиган айрим ўринлар учрайди. Таржимон асарнинг китоб нашрини тайёрлаш жараёнида таржимага сайқал бериб, уни янада такомиллаштиради, деб умид қиламиз.\nБашариятнинг буюк адиби Жеймс Жойс асарлари қачон ва қай тилда нашр этилмасин, ҳамиша йирик ҳодиса бўлиб келмоқда. Умуман, ҳозирда Ер юзида Жойс таъсири бевосита ёки билвосита кириб бормаган бирон-бир миллий адабиёт бўлмаса керак. Ниҳоят, ўзбек китобхонлари адибнинг машҳур романларидан бирини ўз тилларида ўқишга мушарраф бўлмоқда. “Сийрат”нинг муваффаққиятли таржимаси ва ўзбек тилининг бой имкониятлари жаҳон адабиётидаги энг мураккаб шоҳ асар, деб тан олинган “Улисс” романи ҳам она тилимизга таржима қилинадиган кунлар яқин қолганига умид уйғотади.\n«Ўзбекистон адабиёти ва санъати» газетасининг 2007 йил 45-сонидан олинди.\n← Аввалги Аввалги Жовли Хушбоқ. Ёстиқдошга ёлчимаган адиб\nКейинги → Кейинги: Эркин Усмонов. Менинг “таржима дафтарим”


Қашқадарёлик жарроҳнинг “ноу хау”си\n28 июн 2022, Тошкент вақти: 16:33\nФирдавс Қашқадарёдаги 1-вилоят шифохонаси атрофидаги ғалвалар қарийб икки йилдан буён тўхтамаётир. Шифохона жарроҳлик бўлимининг собиқ бошлиғи Маманазар Пардаевнинг “ноу хау”си кўпчиликни даҳшатга солади.\nМаълум бўлишича, М.Пардаев узоқ йиллар жарроҳлик бўлимини бошқарган. Юзлаб кишиларни операция қилган. Аммо сўнгги вақтларда шифокор баъзи беморларнинг қорнини очиб, ҳеч қандай операция қилмасдан, қайта тикиб қўйишни одат қилган.\nШифохонанинг жарроҳлик бўлими шифокори Собир Тоҳировнинг сўзларига қараганда, М.Пардаев ошқозон яраси бўлмаган беморнинг ҳам қорнини очиб, ярани олиб ташладим, дея яна тикиб қўйган. Бундай ҳолатлар кўп марта содир бўлган. М.Пардаев барча беморларни ўзи операция қилишни одат қилган. Бошқа шифокорларга эса мустақил операция қилишга рухсат бермаган.\nМаълумотларга кўра, 2004 йилнинг 5 ойи давомида бўлимда 180 та ошқозон операцияси ўтказилган. Буларнинг 8 тасида ошқозон резекцияси бажарилгани айтилсада, аслида ҳеч нарса қилинмаган.\n“Озодлик” мухбири билан суҳбатда бўлган беморлар Панжи Бойқобилов ва Миразим Ғайбулов ўзларини М.Пардаев операция қилдим, деб алдагани, операция учун катта маблағ сарфлаганларини билдирди.\nМ.Пардаевнинг бу каби ҳаракатлари тез-тез содир бўла бошлагач, бўлим шифокорлари шифохона маъмуриятига хабар берди. Маъмурият эса бирор чора қўллашни эп кўрмади.\nАммо кейинчалик, вилоят соғлиқни сақлаш бошқармаси бошлиғи Раҳматулла Раҳмоновнинг маълум қилишича, М.Пардаев ишдан бўшатилган.\nАйни пайтда Қарши шаҳри прокуратураси томонидан М.Пардаев устидан жиноят иши очилгани, 2003-2004 йилларда бўлимда операция қилинган беморларни қайта кўрикдан ўтказиш бошлангани ҳақида маълумотлар бор.


Устоз ва мураббийларга эҳтиром - Баҳоуддин Нақшбанд ёдгорлик мажмуаси маркази\nУстоз ва мураббийларга эҳтиром\n25 сентябр 2018 й.\n707 марта ўқилди.\nУстоз инсонларни тўғри йўлга бошловчи ва унинг келажагини эртанги кунига ишонч уйғотувчи бир улуғ зотдир. Шунинг учун ҳам халқимизда шундай мақол борки, Устоз отангдек улуғ, Устоз кўрмаган шогирд ҳар томонга йўрғалар. Шундай экан устозларимизнинг ҳам ота оналаримиздек бизда ҳақлари бор экан. Болаларимизни биринчи бўлиб қўлига қалам тутқазиб, қўлидан ушлаб ёзишни ва ўқишни ўргатган, ёмон йўллардан қайтарган тўғри йўлни кўрсатган устозларни ҳурмат қилишга ўргатиш лозимдир. Пайғамбаримиз Муҳаммад соллаллоҳу алайҳи ва саллам устоз ва мураббийлар тўғрисида кўпгина қимматли кўрсатмалар берганлар. Пайғамбаримиз дедилар: “Кексаларимизни улуғламаган, кичикларимизга меҳрибон бўлмаган ва олимларимизни ҳақини билмаган менинг умматимдан эмас”. Бундан кўринадики, кексаларимизни улуғлашимиз, кичикларимизга меҳрибон ва олимлару устозларимизга ҳурматда бўлмоғимиз даркор экан. Росулуллоҳ айтадилар: “Илм ўрганинглар ва билинглар, илмда хотиржамлик ва салобатлик бор, ўргатувчига тавозеда бўлинглар”. Ушбу ҳадисда ҳам илм ўргатувчи устозга ҳурмат кўрсатиш ва уни қадрига етишни таъкидламоқдалар. Бошқа бир ҳадисда шундай дедилар: “Ким илм талабида бир қадам қўйса, Аллоҳ таоло у бандага жаннат йўлини осон қилади”. “Илм ўргатган кишига унга амал қилганнинг савобидан бирор нарса камаймаган ҳолда савоб етади”. Устозлик қилишлик шунчалик шарафли эканки таълим берувчиларни даражаси икки дунёда ҳам баланд экан. Ҳакимлардан бири “Агар олим киши вафот этса унинг вафотига сувдаги балиқлару, осмондаги қушлар ҳам йиғлайди, унинг жисми йўқ бўлсада, фойдали илми ва номи унитилмайди” деган экан.\n“Илм олинглар, илм билан бирга хотиржамлик, виқор ва ҳилмни ҳам олинглар. Сизга таълим бераётган устозга ҳам тавозели бўлинглар, сиздан таълим олаётганлар ҳам тавозели бўлишсин”, деганлар Ҳазрати Али.\nМуқаддас Ислом динимизда устозларга эҳтиром кўрсатилганидек, юртимизда ҳам ҳар йили “1 октябрь устоз ва мураббийлар” куни сифатида устозларга илтифоту эҳтиром кўрсатилади. Шу муносабат билан юртимиздаги барча устоз ва мураббийларни яқинлашиб келаётган касб байрамларини файзлик қилсин, шарафли ва маъсулиятли касбларига Аллоҳ барокот берсин.\nЖондор тумани “Абдужалил Туркистоний”


Ўзбекистон минг йиллар давомида турли-туман дин, маданият ва турмуш тарзига эга бўлган халқларнинг биргаликда яшаши ва ҳамкорлиги маркази бўлиб келмоқда. Ўзбек халқи ўзининг бутун тарихи давомида, ҳамма вақт бошқа халқлар, миллатлар ва динлар вакилларига нисбатан ўзининг хайрихоҳлигини ва ҳурмат билан ёндашувини намоён этиб келган.\nМамлакатда динлараро соғлом мулоқотдан кўзланган мақсад – ўзаро душманлик кайфиятига йўл қўймаслик, конфессионал бирликлар ўртасида ўзаро ҳурматга асосланган муносабатларни юзага келтириш ва диний уюшмаларнинг биргаликда тинч-тотув яшашларини таъминлаш ҳамда энг муҳими тинчлик маданиятини шакллантиришдан иборат.\nДавлатимиз раҳбари томонидан илгари сурилаётган оламшумул ташаббуслар янгиланаётган Ўзбекистоннинг янгича қиёфасини жаҳон ҳамжамиятига ёрқин намоён этмоқда ва ўз навбатида, халқаро ҳамжамиятнинг юксак эътирофларига сазовор бўлмоқда.\nСир эмас, сўнгги йилларда барча соҳа ва тармоқлар қатори диний-маърифий жабҳада, хусусан, турли диний конфессия вакиллари ўртасида ўзаро дўстлик ва ҳамжиҳатлик ришталарини янада мустаҳкамлаш, диний бағрикенглик тамойилларини мустаҳкам қарор топтириш масаласига ҳам алоҳида эътибор қаратилмоқда.\nЯнгиланаётган Ўзбекистонда давлат ва жамият ҳаётининг барча соҳаларини жадал тараққий эттириш, мамлакатимизни ривожланган давлатлар қаторига қўшиш сари катта ташаббуслар илгари сурилмоқда. Ушбу мақсадда 2022-2026 йилларга мўлжалланган Янги Ўзбекистоннинг тараққиёт стратегияси дастури қабул қилинган. Унда миллатларо тотувлик ва диний бағрикенглик, маънавий тараққиётни таъминлашга алоҳида эътибор қаратилган.\nЎзбекистоннинг диний бағрикенглик борасидаги илғор ташаббуслари халқаро ҳамжамият томонидан ҳам бир овоздан қўллаб-қувватланмоқда. Мисол учун, 2018 йил 12 декабрь куни БМТ Бош Ассамблеясининг ялпи сессиясида муҳтарам Президентимиз томонларидан таклиф этилган “Маърифат ва диний бағрикенглик” деб номланган махсус резолюциянинг қабул қилингани фикримизнинг яққол исботидир. Ўзбекистон ташаббуси билан қабул қилинган ушбу муҳим резолюцияда сайёрамизда тинчликни мустаҳкамлаш йўлидаги ўзаро ҳурмат, инсон ҳуқуқлари ҳимояси, динлараро муроса ва ўзаро англашувнинг нечоғли зарурлиги қайд этилган. Ушбу тарихий ҳужжатда динлар ва маданиятлараро муносабатлардаги уйғунликни рағбатлантириш ҳамда дин ва эътиқодлар замиридаги камситишларга йўл қўйилишига қарши курашишга қаратилган барча ташаббуслар қўллаб-қувватланган.\n“Маърифат ва диний бағрикенглик” тўғрисидаги резолюция жаҳонда турли дин ва эътиқод вакилларига нисбатан тоқатсиз, муросасиз муносабатлар кузатилаётган бир вақтда глобал таҳдидларга қарши курашишнинг самарали воситаси сифатида илгари сурилгани билан янада аҳамиятлидир. Шунингдек, Ўзбекистон ташаббуси дунёда тинчлик-осойишталикни сақлаш, диний бағрикенгликни таъминлашда нақадар катта аҳамиятга эга экани бугунги мураккаб даврда яққол намоён бўлмоқда.\nЯнгиланаётган Ўзбекистонда виждон ва дин эркинлиги фуқароларнинг энг муҳим конституциявий ҳуқуқларидан бири ҳисобланиши, инсон манфаатлари ва эркинликларининг қадрланиши янада устуворлик касб этган.\nҲозирги пайтда, республикада давлат ва дин муносабатлари қуйидаги тамойиллар асосида олиб борилмоқда:\n-диний эътиқодларни фуқароларнинг ёки улар уюшмаларининг хусусий иши деб тан олиш;\n- диний эътиқодга эга фуқароларнинг ҳам, уларга амал қилмайдиган фуқароларнинг ҳам ҳуқуқларини тенг кафолатлаш ҳамда уларни таъқиб қилишга йўл қўймаслик;\n- маънавий тикланиш, умуминсоний ахлоқий қадриятларни қарор топтириш ишида турли диний уюшмаларнинг имкониятларидан фойдаланиш учун улар билан мулоқот қилиш йўлларини излаш;\n- диндан бузғунчилик мақсадларида фойдаланишга йўл қўймаслик.\nМазкур йўналишдаги ишларни мувофиқлаштиришда давлат ва диний ташкилотларни боғлаб турувчи ташкилий тузилма – Вазирлар Маҳкамаси ҳузуридаги Дин ишлари бўйича қўмита ҳисобланади. Қўмита турли диний ташкилотларнинг ўзаро тинч ва ҳамжиҳат фаолият юритиши ҳамда ҳуқуқ ва мажбуриятларига амал қилишларига кўмаклашиб келмоқда.\nБугунги кунда, Ўзбекистонда 16 та диний конфессияга мансуб 2333 та диний ташкилот фаолият юритмоқда. Шундан, 2 142 таси исломий, 174 та христиан диний ташкилоти, 8 та яҳудий, 6 та баҳоий жамоалари, 1 та кришнани англаш жамияти, 1 та буддавийлар ибодатхонаси ва 1 та Ўзбекистон Библия жамияти.\nАмалдаги қонунчиликда диний ташкилотларни давлат рўйхатидан ўтказиш муддатлари ёки бўлмаса уларнинг миқдорлари белгиланмаган.\nШунга кўра, сўнгги беш йилни оладиган бўлсак, республика бўйича жами 94 та диний ташкилот, шу жумладан, 2 та олий ва битта ўрта махсус ислом билим юрти, 74 та масжид ҳамда 17 та тўрт хил турли конфессияга тааллуқли бўлган ноисломий диний ташкилотлар давлат рўйхатидан ўтказилди.\nДиний байрамлар кенг нишонланмоқда, хусусан, мусулмонлар томонидан Рамазон ва Қурбон ҳайитлари, христианлар томонидан Пасха ва Рождество байрамлари, яҳудийларнинг Пейсах, Пурим ва Ханука байрамлари, баҳоийлар, кришначилар ва буддавийлар динлари вакиллари учун диний ақидаларида қайд этилган байрамларнинг марказлашган ҳолда ташкил этилиши ва ўтказилиши таъминланиб, уларда иштирок этаётган фуқароларнинг миқдори йил сайин ортиб бормоқда. Конфессия етакчилари бир-бирларини табриклаб, байрам тадбирларида иштирок этишлари яхши анъанага айланган.\nҲар бир дин вакили учун муқаддас бўлган диний зиёрат амалларини бажаришда ҳам тегишли ишлар амалга оширилиб келинмоқда. Жумладан, 2020 ва 2021 йиллар давомида коронавирус касаллиги туфайли тўхтаб қолган Умра зиёрати 2022 йилнинг 22 январь кунидан қайта тикланиб, бугунги кунга қадар жами 35 мингдан зиёд юртдошларимизнинг Саудия Арабистонига зиёратларини ташкил этиш имкони яратилди.\nУмуман олганда, 2017-2019 йилларда Ҳаж сафарига жами 21 мингдан зиёд фуқаро ва 2017-2022 йилларда жами 140 мингдан ортиқ фуқаро Умра зиёратини амалга оширди. Худди шунингдек, бошқа дин вакилларининг Исроил, Греция ва Россияда жойлашган диний қадамжоларга зиёратлари амалга оширилиб келинмоқда.\n2017-2022 йилларда диний таълим тизими ҳам тубдан такомиллаштирилди, янгидан-янги таълим муассасалари, илмий-тадқиқот марказлари фаолияти йўлга қўйилди.\nҲозирги кунда республикамизда дунёвий ва диний илмларни пухта эгаллаган етук мутахассисларни тайёрлашга ихтисослашган Ўзбекистон халқаро ислом академияси, Тошкент ислом институти, “Мир Араб” олий мадрасаси, Ҳадис илми мактаби, 10 та ўрта махсус ислом билим юрти ҳамда православ ва протестант семинариялари фаолият юритмоқда.\nБундан ташқари, ҳудудларда махсус илмий мактаблар ҳам ташкил этилган бўлиб, уларда ислом дини таълимотлари ўрганилади, жумладан, Фарғонада “Фиқҳ”, Самарқандда “Калом” ва “Ҳадис”, Қашқадарёда “Ақида” ва Бухорода “Тасаввуф” мактаблари ўз тингловчиларига эгадир.\nШунингдек, юртимизда Имом Бухорий, Имом Термизий, Имом Мотуридий каби буюк алломаларнинг ҳаёти ва ижодини ўрганишга мўлжалланган илмий тадқиқот марказлари ҳам фаолият олиб бормоқда.\nФуқароларнинг маиший диний эҳтиёжларини қондириш мақсадида “Қуръони карим ва тажвид” курслари фаолияти йўлга қўйилди.\nМазкур ўқув курсларини 25 минг нафардан зиёд фуқароларимиз муваффақиятли тамомлади. Ҳозирда 3 464 нафар фуқаролар навбатдаги босқичда таҳсил олмоқда.\nБугун янгиланаётган Ўзбекистонда диний экстремизм ва терроризм таҳдидларига қарши кураш “Жаҳолатга қарши маърифат” улуғвор ғояси остида амалга оширилмоқда ва бу жаҳон ҳамжамиятининг эътиборини ўзига тортмоқда.\nМаърифатли киши жаҳолат, нодонлик ва ёвузликка қўл урмайди. Бу жаҳолатга қарши – маърифат тамойилининг мазмунидир. Афсуски, бугунги кунда дунёнинг айрим минтақаларида жаҳолатга қарши – жаҳолат билан курашиш оқибатида низоли вазиятлар авж олиб бормоқда. Айниқса, Яқин Шарқ мамлакатларида диний, миллий ва бошқа ижтимоий-сиёсий омиллар негизида юзага келган қуролли тўқнашувлар оқибатида юзлаб одамларнинг қурбон бўлаётгани, минглаб кишиларнинг ўз бошпаналаридан айрилиб, туғилиб ўсган юртларини ташлаб кетишга мажбур бўлаётгани каби аянчли жараёнларнинг гувоҳи бўлмоқдамиз. Ушбу ҳолат давлатнинг катта ёки кичиклиги, дини ва миллатидан қатъий назар, тинчлик ва барқарорлик нақадар азиз неъмат эканини яна бир бор исботлаб бермоқда.\nБугун юртимизда истиқомат қилаётган турли миллат ва элат ҳамда диний конфессия вакиллари Ўзбекистон заминини умумий уйимиз, деб ўз орзу-ниятларининг рўёбини шу заминда кўришмоқда.\nШундан келиб чиқиб, бугун барчамиз аҳил ва иноқ, ўзаро ҳамжиҳат бўлиб, илғор ташаббус ва таклифлар билан олға одимлаб бораётган янги Ўзбекистоннинг тараққиёти ва ривожига муносиб ҳисса қўшсак, мамлакатдаги тинчлик ва осойишталикни сақлаш йўлида бир тану бир жон бўлсак, албатта, олдимизга қўйилган улуғвор мақсадларга эришамиз.\nҳузуридаги Дин ишлари бўйича қўмита раисининг\nДругие материалы в этой категории: « Террор – Ислом динига ёт ғоя\tСохта салафийлик »


РЕАЛ ҲОЛАТ, ТАҲЛИЛ ВА САМАРАЛИ ЕЧИМ » Xorazm viloyati Sog'liqni saqlash bosh boshqarmasi\nXorazm viloyati Sog'liqni saqlash bosh boshqarmasi » Янгиликлар » РЕАЛ ҲОЛАТ, ТАҲЛИЛ ВА САМАРАЛИ ЕЧИМ\nМаълумки, Олий Мажлис Қонунчилик палатаси Спикери бошчилигида Парламент қуйи палатаси депутатлари, соғлиқни сақлаш вазирлиги мутасаддилари, республика ихтисослаштирилган илмий –амалий тиббиёт марказлари мутахассисларидан иборат таркибда тузилган Республика ишчи гуруҳи жойларда аҳолига кўрсатилаётган тиббий-санитария ёрдами сифатини ошириш, аҳоли ўртасида соғлом турмуш тарзини тарғиб қилиш борасида амалга оширилаётган ишлар ҳолатини ўрганмоқда.\nФеврал ойининг охирги ҳафтасида Республика ишчи гуруҳи вилоятимизда бўлди.\nИшчи гуруҳ аъзолари шифохоналар, қишлоқ оилавий поликлиникалари (ҚОП), қишлоқ врачлик пунктларида (ҚВП) бўлиб, беморлар билан юзма-юз мулоқотлар уюштирдилар, фуқароларга тиббий хизмат кўрсатиш жараёнлари билан бевосита танишдилар.\nХусусан, Урганч шаҳар тиббиёт бирлашмасига қарашли шаҳар шифохонасида яратилган шароитлар ишчи гуруҳ аъзолари эътиборини тортди. 2018 йилда 3 миллиард сўмдан зиёд маблағ эвазига қурилиш-таъмирлаш ишлари бажарилиб, фойдаланишга топширилган мазкур шифохона 60 ўринга мўлжалланган бўлиб, терапия, режали хирургия ва реанимация бўлимларини ўз ичига олган.\nҲозирги кунда шифохона УЗИ, ЭКГ, ЭХО-ЭГ аппаратлари ҳамда “Саломатлик” лойиҳалари доирасида замонавий лаборатория жиҳозлари билан таъминланган. 2018 йилда шифохонага 100 миллион сўмлик бюджет маблағлари ҳисобига жарроҳлик хонаси жамланмалари харид қилинган.\nФуқаролар билан ўтказилган мулоқотларда бир қанча инсонлар тиббий муолажаларга муҳтожлиги аниқланди. Хусусан, урганчлик Роҳатой Жумамуротовани ўт тоши касаллиги безовта қилиши ва операцияга муҳтожлиги, бунга эса унинг иқтисодий имконияти етмаслиги маълум бўлди. Роҳатой Жумамуротова жарроҳлик амалиёти қилиш учун Урганч шаҳар тиббиёт бирлашмасига ётқизилди, унга тиббий муолажалар ва жарроҳлик амалиёти бепул амалга оширилди.\nАна шундай мулоқотлардан бири Қўшкўпир туманида ҳам ташкил этилди. Туманда 2- секторга қарашли ҳудуддаги хусусий клиникада бепул равишда тиббий кўрик ташкил этилди. Тиббий кўрикка барча туман аҳолиси қамраб олинди. Бу ерда улар кўплаб асалликлар бўйича тиббий текширувлардан ўтказилди.\nЭрталабдан шу ерга келиб, шифокорлар кўригидан ўтиб чиқаяпман. Мени кўп йиллардан бери гипертония касаллиги қийнаб келади. Ҳозир барча кўриклардан ўтиб, шифокорларнинг маслаҳатлари ва тавсияларини олиб, саломатлигим жойидалигидан мамнун бўлиб ўтирибман. Ҳудудимиз поликлиника шифокорлари ва ҳамшираларидан жуда миннатдорман, улар ҳар куни келиб, менинг ва оилам аъзоларининг соғлиғини назорат қилиб боришади,-дейди Қўшкўпир тумани Ўртаёп қишлоғида яшовчи Шарифажон Каримова.\nШу куни тумандаги 21-сонли қишлоқ оилавий поликлиникада тиббиёт бирлашмаси, оилавий поликлиника раҳбарлари ўзлари хизмат кўрсатаётган аҳолига ҳисобот бердилар. Тадбирда иштирок этган Олий Мажлис Қонунчилик Палатаси вакили туман аҳолисидан келиб тушаётган мурожаатларга атрофлича тўхталиб ўтди.\nТуман аҳолиси билан ўтказилган мулоқотларда бир қанча мурожаатлар кўриб чиқилди. Туманда олиб борилаётган тиббий ислоҳотлар ва кўрсатилаётган хизматлардан норозиликлар учрамади. Поликлиникаларда тиббий техника, хусусан УЗИ аппарати етишмаслиги аниқланди. Ушбу муаммо ҳам ўз ечимини топиши айтилиб, шу йилнинг март-апрель ойларида “Саломатлик” лойиҳаси доирасида тақдим этилиши таъкидланди. 17-сон қишлоқ оилавий поликлиникаси биноси таъмирталаблиги ва у кейинги йил дастурга киритилиши вилоят соғлиқни сақлаш бошқармаси вакиллари томонидан айтиб ўтилди. Шунингдек, кўпчилик аҳолини қийнаётган тоза ичимлик суви билан таъминлаш масаласи ҳам кўриб чиқилди. Айни пайтда ишчи гуруҳининг фаолияти фақат соҳадаги муаммо ва камчиликларни аниқлаш эмас, балки уларни имкон қадар жойида бартараф этишга қаратилгандир. Шу боис, бу борадаги масалаларнинг аксарияти ҳал қилинмоқда,-дейди Олий Мажлис Қонунчилик палатаси ходими Жамшид Пирматов.\nҚўшкўпир туманидаги мулоқотлар жараёнида икки нафар фуқарога ногиронлик аравачаси ҳам тақдим этилди.\nҲисобот тадбири Урганч шаҳар тиббиёт бирлашмасига қарашли 3-сонли оилавий поликлиникада ҳам бўлиб ўтди.\nПоликлиникамиз аҳолиси 56741 нафарни ташкил этади. Шулардан, 39728 нафари катта ёшлилар, 17013 нафари 18 ёшгача бўлган болалар,15503 нафарини туғиш ёшидаги аёллар ташкил этади. Поликлиника аҳолисига хизмат кўрсатиш ишлари тизимли равишда амалга оширилмоқда. Бугунги кунда поликлиникамизда аёллар маслаҳатхоналари иш бошлаган бўлиб, уларда ёш оналарга сабоқлар, тиббий маданиятни ошириш бўйича тушунчалар ва муаммоли оилаларга кўмаклар бериб борилмоқда, -дейди поликлиника мудири Нилуфар Ғоипова.\nПарламент қуйи палатаси депутатлари томонидан ўрганишлар жараёнида соҳада учраётган кўплаб муаммолар ҳам аниқланиб, уларни тизимли равишда ҳал этиш чоралари кўрилмоқда. Хусусан, ана шундай масалалардан бири чекка, шифохоналардан олисда жойлашган аҳоли пунктларида яшовчи фуқароларнинг тиббий хизматдан фойдаланиш имконияти билан боғлиқ.\nТаҳлиллар бундай аҳоли пунктларида фуқаролар оддийгина масалалар — шифокорнинг бир оғиз маслаҳатию арзимас ёрдами билан ўз ечимини топадиган ҳолатларда ҳам ҳуда-беҳуда “Тез ёрдам”ни чақиришини кўрсатмоқда.\nАна шуни эътиборга олган ҳолда, аҳоли билан мулоқотлар чоғида келиб тушаётган таклифлар асосида Парламент қуйи палатаси депутатлари аниқланган муаммоларни ҳал қилишга қаратилган кўплаб ташаббуслар қаторида ушбу масаланинг ечимини топишда ҳам амалий ишга қўл урдилар.\nШунингдек, Республика ихтисослаштирилган муассасаларидан ташриф буюрган бир гуруҳ шифокорлар вилоят муассасалари шифокорлари билан биргаликда жарроҳлик амалиётларини ҳам ўтказдилар. Хусусан, диск чурраси, бел остеохондрози ва бўқоқ касаллиги билан боғлиқ жарроҳлик амалиётлари муваффақиятли бажарилди.\nОлий Мажлис Қонунчилик палатаси матбуот хизмати билан ҳамкорликда тайёрланди.скачать dle 12.0


Туркия чет элликлар учун чегараларини ёпиши мумкинлигини маълум қилди | Qalampir.uz\nТуркия чет элликлар учун чегараларини ёпиши мумкинлигини маълум қилди\nОлам\t19 Июль 18:23 5475\nКоронавируснинг “дельта” штамми тарқалиши кескин кўпайган тақдирда, Туркия чет элликлар учун ўз чегараларини ёпиши мумкин. Бу ҳақда Республиканинг Маданият ва туризм вазири Меҳмет Эрсой маълум қилган.\nЖорий йилнинг 16 апрель куни Туркияда кунлик коронавирус билан касалланиш ҳолати бўйича антирекорд (63 082) қайд этилганди. Июнь-июль ойларида эса бу кўрсаткич 5-7 мингга тенглашди. 1 июлдан бошлаб эса Туркияда комендантлик соати бекор қилинди.\nБироқ, кеча 18 июлда Туркия Соғлиқни сақлаш вазирлиги май ойининг охиридан бери коронавирус ҳолатларининг кунлик максимал ўсиши ҳақида хабар берди — 7680 ҳолат, шунингдек бир кунда 66 киши касалликдан вафот этгани маълум бўлди.\nШу билан бирга, Туркия Соғлиқни сақлаш вазири Фахриддин Кожа сўнгги бир ҳафта ичида мамлакатда коронавируснинг “дельта” штаммини юқтириш ҳолатлари сони деярли уч бараварга ошганини ва 750 га етганини хабар қилди.\n“Ҳеч нарсага кафолат йўқ, албатта, “дельта” штамми билан бир қатор вилоятларда содир бўлаётган воқеаларни кузатиш керак. Бироқ, халқаро парвозлар учун бутун мамлакатдаги вазият ҳисобга олинади. Биринчи ўринда максимал вакцинация”, деган Эрсой.\nУнга кўра, агар эмлаш тезлаштирилса, Туркия нормал ҳаётга қайтиши мумкин.\nВазир, шунингдек Туркия бу йил 20 миллиард доллар даромад олиниши кутилаётган 25 миллион сайёҳни кутишни мўлжаллаётганини таъкидлаган.\n“Аммо менинг шахсий мақсадим 30 миллион сайёҳ ва 23 миллиард даромад. Июль ойи учун улкан мақсадларимиз бор, аэропортлардан олинган маълумотларга қараганда, улар албатта амалга ошади”, дея хулоса қилган Эрсой.\nСўнгги маълумотларга кўра, Туркияда коронавирусга чалинганлар сони 5,53 млндан ошган. 50 554 нафар бемор вафот этган.\n31 Июль 13:36 51364\n31 Июль 18:28 29198\n02 Август 13:59 25067\n31 Июль 12:18 20176


Покистон қўшинлари амалиёт ўтказди\n09 декабр 2021, Тошкент вақти: 00:58\nПокистон ҳарбий учқичлари Жанубий Вазиристонда толибон жанггарилари истеҳкомларини нишонга олди.\nЭндиликда пиёда қўшинлар мазкур минтақада кенг кўламли ҳарбий амалиётлар ўтказишни режаламоқда.\nРасмийларга кўра, август ойидан буён 200 мингга яқин фуқаро Жанубий Вазиристон минтақасини тарк этган.\nМамлакат қўшинлари яқинда содир этилган бир нечта қўпорувчилик амалиётларига жавобан жанггарилар истеҳкомларига зарба берди.\nЎтган ҳафта давомида жанггарилар томонидан содир этилган ҳужумларда 120дан ортиқ киши нобуд бўлди.


Шотландияда Британиядан мустақиллик олиш бўйича референдум ўтказиляпти\n15 май 2021, Тошкент вақти: 20:26\nШотландияда сайлов арафасида ширинкулчаларга ҳам сиёсий безак берилди.\nШотландияда Британия Бирлашган қироллиги таркибида қолиш ёки мустақиллик олиш юзасидан референдум бўлиб ўтяпти.\nШотландиянинг Биринчи министри ва Шотландия миллий айримачилик партияси раиси Алекс Салмонд референдумни “шотландлар ўз келажагини қўлга киритиши учун берилган ҳаётдаги ягона имконият” қаторида баҳолади.\nРеферендумда шотландлар “шотландия мустақил давлат бўлиши керакми?” деган саволга жавоб беради.\nОвоз бериш натижалари 19 сентябрь куни эълон қилиниши кутилмоқда.


Киевда БМТ Бош котиби Зеленский билан Мариупол аҳолисини эвакуация қилиш масаласини муҳокама қилди\nМариуполдан тинч аҳолини эвакуация қилиш БМТ Бош котиби Антониу Гутерришнинг пайшанба куни Украинага ташрифининг асосий мавзуларидан бири эди.\nКиевда Украина президенти Владимир Зеленский билан бўлиб ўтган матбуот анжуманида Гутерриш Россия қўшинлари томонидан қамал қилинган Мариуполдаги Азовстал заводидан эвакуация амалга ошиши учун барча имкониятларни ишга солаётганини айтди. У эвакуация бўйича музокараларга халақит бермаслик учун тафсилотларни маълум қилмади. Шу билан бирга, Гутерришнинг таъкидлашича, шу ҳафта Москвага ташрифи чоғида Россия президенти Владимир Путин БМТ ва Қизил Хоч ташкилотининг эвакуацияда иштирок этишига принципиал жиҳатдан рози бўлган.\nАгентликларнинг хабар беришича, БМТ расмийлари Киевда ҳам, Москвада ҳам эвакуацияни таъминлаш бўйича музокаралар олиб бормоқда.\nЙирик Азовстал заводи Россиянинг икки ойлик қамалидан сўнг Мариуполдаги Украина ҳарбий қаршиликларининг сўнгги ўчоғидир. У ерда қўлларида қурол-яроғ бўлган ҳарбийлардан ташқари, бир неча юзлаб ярадорлар, тинч аҳоли ҳам борлиги айтилади. Украина заводдаги барчага Киев назорати остидаги ҳудудга эвакуация қилинишига рухсат берилишини талаб қилмоқда. Россия ҳукумати ҳарбийлар таслим бўлиши кераклигини, тинч аҳолига эса рус қўшинлари ёки сепаратистлар назорати остидаги ҳудудга боришни таклиф қилмоқда.\nГутерриш Украинага ташрифи давомида Киев яқинидаги ишғол пайтида кўплаб тинч аҳоли ҳалок бўлган Буча, Ирпин ва Бородянка шаҳарларида ҳам бўлди. У Халқаро Жиноят Судининг Россия қўшинлари томонидан ҳарбий жиноятлар содир этиш эҳтимоли бўйича терговини қўллаб-қувватлади. БМТ Бош котиби Россиянинг ҳаракатларини қоралаб, Украина яхлитлигини қўллаб-қувватлади.\nБирлашган Миллатлар Ташкилоти Бош котиби Киевда бўлганида Украина пойтахти бир неча марта ракета ҳужумларига учраган. Улар қандай объектга қилингани ва қурбонлар борми — бу ҳақда расман хабар берилмаган.


Ашхободда сигарет сотиладиган жойларда оммавий муштлашувлар бўляпти\nАшхободда давлат дўконидан сигарет сотиб олмоқчи оломонни милиция ҳайдашга мажбур бўлган.\nХабарларга кўра, бундай холатлар кўп бўлган, лекин цирк биноси яқинидаги дўконда 8 сентябр куни бўлган воқеа ҳақида тафсилотлар бор. У ерда эрталаб соат 8 дан сигарет сотиш бошланган, лекин икки соат ўтар-ўтмас сотувни тўхтатиб милиция чақиришга тўғри келган, чунки навбатда турган оломон назоратдан чиқиб, сотувчилар ва бир-бирлари билан тўқнашиб муштлашиш бошланиб кетган.\nВоқеа жойига етиб келган милиция нарядлари 500 дан зиёд одамни зўрға машаққат билан тинчлантирган. Бир қути сигарет 12 манатдан сотилган ва киши бошига бир қутидан ортиқ сотилмаган. Қўлда эса энг арзон сигарет 42 манат, донаси эса уч манат туради.\nМана бир неча хафтаки Туркманистонда тамаки маҳсулотлари сотилмайди. Аввалроқ эса нодавлат ташкилотлар ва хусусиш шахслар томонидан тамаки маҳсулотларини олиб кириш тақиқланган эди. Лекин амалда Савдо Вазирлигининг бўлинмалари ахолини доимий ва етарли миқдорда тамаки маҳсулотлари билан таъминлашга тайёр эмаслигини кўрсатдилар, шу сабаб таъминот масаласида доимий узилишлар бор, сигаретнинг қора бозордаги нарҳи эса кун сайин ортиб бормоқда.\nЎша кунлари 1 доллар қора бозорда 5,5 манатдан сотилган бўлса, олиш эса 5 манатдан бўлган.


Пахта термаган талаба ўқишдан ҳайдалди\n21 октябр 2021, Тошкент вақти: 09:54\nПахта теримида асосий иш кучи бўлган олий ўқув юртлари маъмуриятлари терим суръатини оширишнинг радикал усулини топди: кунлик нормани бажармаган талабалар ўқишдан ҳайдалмоқда.\nГулистон давлат университетининг битирувчи курс талабаси Жавлон Тоғаев пахта териш меъёрини бажармаганлиги учун талабалик сафидан чиқарилди. Сирдарёлик ҳуқуқ фаоллари тарқатган хабарни университет маъмурияти инкор қилмоқда.\n18 сентябр куни Сирдарё вилояти Оқ олтин туманида пахта тераётган Гулистон давлат университети агроиқтисодиёт факултети 4 курс талабаси Жавлон Тоғаевнинг талабалар сафидан чиқарилиши ҳақида буйруқ чиқди.\nЖавлоннинг ота-онаси бу ҳақда “Эзгулик” инсон ҳуқуқлари жамиятининг Сирдарё вилояти бўлимига маълум қилди. Исроил Ризаев ташкилотнинг Сирдарёдаги фаоли.\n- Ректорнинг хонасида ҳам бўлдим, кадрлар бўлимида ҳам бўлдим. “Ҳайдалади, бугун буйруқ чиқарамиз” дейишди. Ҳатто “биз эълон қилиб қўйдик, қайтмаймиз”, деб ректор ҳам айтди, проректор, декан, домлалари ҳам айтди. “Олиб кетинглар” деди, ота-онаси олиб келди ҳозир уйига. Икки кундан бери уйда ўтирибди, пахтага чиқишни ҳам, институтга боришни ҳам билмайди. Юрибди, кайфияти, руҳи тушиб кетган, дейди ҳуқуқ фаоли Ризаев.\nЖавлон Тоғаев Сирдарё вилоятининг Боёвут тумани Ғалаба жамоа хўжалигидан. Янгиер туманидаги гимназияни аъло баҳолар билан тугатиб, Гулистон давлат университети агроиқтисодиёт факултетига грант асосида ўқишга кирган. Олдинги йиллар пахта терими мавсумида Жавлон Тоғаев хўжалик ишларига бириктирилар эди, аммо бу йил уни ҳам пахта теришга мажбур қилишган.\n- Оқ олтин туманига борсак, у пахтазорга борса, ҳайдаб юборишаётган экан. Шахсан мен агроиқтисодиёт факультети декани Одил Олтмишев билан суҳбатлашдим. Кулиб туриб айтаяптики, “Мана тўғри қилдик. Бу тўртинчи курс, кам теради, меъёрни бажармайди. Мана эрталаб эълон қилган эдик, икки кундан бери терим суръати жуда юқори бўлди. Студентлар яхши тераяпти, буни ҳайдаганимиз учун”, деб мамнуният билан менга гапириб берди,- дейди Исроил Ризаев.\nЖавлон Тоғаев пахта мавсумида Гулистон давлат университетидан ҳайдалган ягона талаба эмас, дея давом этади инсон ҳуқуқлари фаоли.\n- 2010 йил пахта мавсумида терим суръатини кўтариш мақсадида қолганларга таъсир қилиш учун бошқа факултетлардан ҳам 9 та талаба ҳайдалибди. Мен ректоратнинг расмий буйруғини кўрганим йўқ. Талабалар айтишди.\nГулистон давлат университетининг ўқув бўлими бошлиғи Анвар Аралов “Озодлик” нинг пахта териш меъёрини бажармагани учун ҳайдалган талабалар ҳақидаги сўровига бундай жавоб берди:\n- Энди ҳозирча бизда бундай маълумотнинг ўзи йўқ. Айнан пахта хусусида бундай гапнинг ўзи бўлган эмас. Ҳайдалиш ҳақида хеч қандай гап йўқ. Бўлса, билишимиз керак,- деди Гулистон давлат университети масъули Анвар Аралов.\nҲуқуқ фаоли Исроил Ризаев университет маъмурияти Жавлон Тоғаевнинг ўқишдан ҳайдалишига бошқа сабабни кўрсатмоқда, дейди.\n- Энди биласиз, йигитчилик. 22-23 ёшдаги йигитлар келиб туриб, мева-чева, бир пиёла пиво ичган экан. Айби кечқурунги текширувга ўртоқларини кузатганлиги сабабли кеч қолганлиги. Уни ёмон кўрган домласи “Нимага кеч қолдинг?”, деб туриб милицияни чақирган. Жамоат жойида пиво ичганлиги боис, тўрт ярим минг сўм жарима тўлаган Халқ банкига. Шу асос бўлаяпти унинг ҳайдалишига.\nГулистон давлат университетининг низомида битирувчи курс талабасини пахта теримида меъёрни бажара олмаганлиги учун ҳайдаш кўрсатилмаган. "Шу боисдан талабанинг пиво ичганлиги университет раҳбарияти учун яхши баҳона бўлган", дея қўшимча қилади ҳуқуқ фаоли Исроил Ризаев.\n- Амал курсисида сақланиб қолиш учун ва юқорига пахта сводкасининг кўтаринки бўлиши учун “кам пахта терган талабаларни ўқишдан ҳайдашгача боринглар”, деган экан мутасаддилар. Пахтага чиқиш, териш тўғрисида олий таълим низомларида ҳеч нима айтилмаган,- дейди Исроил Ризаев.\n“Озодлик” Гулистон давлат университетидан ҳайдалган Жавлон Тоғаев билан боғланишга ҳаракат қилди. Аммо на талаба, на унинг яқинлари билан гаплашиш имкони бўлди.


Пахта майдонлари ўрнига узумзор ва боғлар экилади\nЎзбекистон президентлигига номзод Шавкат Мирзиёев ЎзЛиДепнинг VIII съездида 2017-2020 йилларда Ўзбекистонда пахта майдонлари босқичма-босқич қисқартирилиб... 24.10.2016, Sputnik Ўзбекистон\n10:36 24.10.2016 (янгиланди: 12:26 27.10.2016)\n© Sputnik / Алексей Никольский / Фотобанкка ўтишШавкат Мирзиёев\nЎзбекистон президентлигига номзод Шавкат Мирзиёев ЎзЛиДепнинг VIII съездида 2017-2020 йилларда Ўзбекистонда пахта майдонлари босқичма-босқич қисқартирилиб уларнинг ўрнига сабзавотлар, озуқабоп экинлар ҳамда интенсив боғлар ташкил қилиниши ҳақида маъруза қилди.\nТОШКЕНТ, 24 окт – Sputnik. Шавкат Мирзиёев 19 октябр куни бўлиб ўтган Ўзбекистон Либерал-Демократик партиясининг VIII съездида ўзининг сайловолди дастурини эълон қилди ва Ўзбекистон келажакда ривожланишининг айрим муҳим йўналишларини айтиб ўтди, Mulohaza хабари асосида.\n«Қишлоқ хўжалигини янада ислоҳ қилиш бўйича устувор вазифа – аввало ер ва сув ресурсларидан оқилона фойдаланишдир”, — деди Мирзиёев.\nСўзининг давомида Мирзиёев ҳосилдорлиги паст ерларда пахта экишни қисқартириш сабзавот, дуккакли ва озуқабоп экин майдонларини кенгайтириш, интенсив боғлар ва узумзорлар барпо этиш ҳақида гапирди.\n“Масалан, кейинги йилларда Сурхондарё вилоятида пахта ҳосилдорлиги пастлигича қолмоқда. Фермер хўжаликларининг иқтисодий аҳволи йилдан йилга ёмонлашмоқда. Томорқалардан фойдаланиш ҳам талаб даражасида эмас. Ваҳоланки, Сурхондарё вилоятининг тупроқ-иқлим шароитида февраль ойидан бошлаб бемалол 3 марта ҳосил олиш имкони бор.\nШунинг учун 2017 йилда тупроқ унумдорлиги паст ерлар ҳисобидан ушбу ҳудуднинг қарийб 18 минг гектар пахта ва 1000 гектар ғалла майдонлари қисқартирилади. Ушбу майдонларда сабзавот ва мева етиштирилади, интенсив боғ ва токзорлар барпо этилади, иссиқхоналар ташкил қилинади”, — деди Мириёев.\nШунингдек президент номзоди, 2017—2020 йиллар давомида экин майдонларини оптималлаштириш, пахта майдонларини босқичма-босқич қисқартиришга мўлжалланган кўп тармоқли фермер хўжаликларини ривожлантириш ҳақидаги дастур ишлаб чиқилиши ҳақида ҳам айтиб ўтди.\n“Келгуси 5 йилда биз мева-сабзавот маҳсулотларини қайта ишлаш ҳажмини 1,8 баробар ошириб, бугунги 17 фоиздан 30 фоизга кўпайтиришни вазифа қилиб қўймоқдамиз”, — деди Мирзиёев.\nУндан ташқари республикада қўшимча 200 минг тонна маҳсулот сақлашга мўлжалланган совут совутгичли омборхоналар қурилишини ва қишлоқ хўжалигини молиялаштиришни оширишни ҳам айтиб ўтди.\nПрезидент номзоди фикрига кўра, режалаштирилаётган ушбу чоралар фермерларнинг моддий манфаатдорлигини ошириши ва қишлоқларда турмуш даражасини яхшилашини таъминлаши керак.


iPhone 14 Pro Apple’нинг биринчи «титанли» смартфонига айланади - Daryo\n22:22, 28.07.2021 11870\nJP Morgan Chase’нинг Хитойдаги офиси инвесторларининг маълум қилишича, Apple компанияси iPhone 14 Pro моделларидан титандан фойдаланишга ўтади. Гап тўлиқ титан корпус эмас, балки ушбу метал бўлаклари ишлатилиши ҳақида кетаётган бўлиши мумкин, деб хабар беради Hi-Tech.Mail.ru.\nApple’нинг титан билан ишлаш бўйича тажрибаси бор. Компания титан қотишмаларидан Watch Series 6 смарт-соатларининг айрим моделлари ва Apple Card кредит карталарида фойдаланиб келади.\nТитан аксарият металларга нисбатан мустаҳкам (зангламайдиган пўлатдан камида уч баробар), бироқ шу билан бирга енгил. Аммо унинг минус тарафлари ҳам бор: титанда доғлар тез пайдо бўлади, бу эса қурилманинг жозибадорлигига таъсир кўрсатиши мумкин. Одатда ушбу муаммо қотишмага бошқа металл қўшиш билан ҳал этилади.\nМаълумотларга кўра, титандан фақат iPhone 14’нинг Pro-моделларида фойдаланилади. 2022 йилги линейкада иккита 6,1 дюймли ҳамда иккита 6,7 дюймли iPhone пайдо бўлади. Компания iPhone 14 mini’ни ишлаб чиқаришдан воз кечади.\n48 мегапикселли камера ва 900 доллардан арзон: интернетда iPhone 14 линейкасига оид маълумотлар пайдо бўлди\nАввалроқ iPhone 13 линейкасидаги барча смартфонларнинг нархи ва хотира ҳажми маълум бўлган, Apple талаб камлиги боис iPhone 12 mini’ни ишлаб чиқаришни тўхтатиши тўғрисида хабар берилганди.\n15:46, 21.01.2022 179143\n23:43, 21.01.2022 90685\n14:16, 22.01.2022 80471


Энди британияликлар пенсияга 70 ёшида чиқади - www.Voydod.net\nЭнди британияликлар пенсияга 70 ёшида чиқади Bo'limi: Новости Мира\n5 Буюк Британия молия вазирлигининг раҳбари Жорж Осборн мамлакатдаги пенсия ёши 70 ёшгача кўтарилиши ҳақидамаълум қилди. Хусусан, 1990-йилларда туғилган фуқаролар фақат 2060йилдан кейингина пенсияга чиқишимумкин. Ушбу ислоҳот яқин 50 йил ичида 500 миллиард фунт стерлингни тежаш имконини беради. Осборн ҳаётнингўртача давомийлигига асосланган ҳолда янги формулани таклиф этди. Бу 1908 йилдан буён Британия ҳукуматидадавлат пенсиясини жорий этиш ҳақидаги энг узоқ давом этган дастур ҳисобланиши қайд этилади. Шунингдек, вазир ўзининг куз мавсумида билдирган “Буюк Британия иқтисодиётини масъулиятлитарзда тиклаш” ҳақидаги фикри британияликларгача етиб бориши умидида харажатларни бир миллиард фунтстерлингга қисқартириш таклифини ҳам эслатиб ўтди. Вазирнинг фикрича, бу давлат молиясини аста-секин тиклашва ёшлар орасидаги ишсизлик даражасини камайтиришга ёрдам беради. Ҳукумат инсоннинг катта ёшдагиумрининг учдан бир қисми ҳақли равишда дам олишга сарфланиши керак деган ғояни илгари сурувчи тадқиқотнатижаларини ҳам эътиборга оладиган бўлди. Энди меҳнат ва пенсиялар вазирлиги ҳар беш йилда бир мартабританияликлар умрининг ўртача давомийлиги ҳақидаги ҳисоботларни янгилаб боради, уларнинг асосида пенсияёшини ўзгартириш ҳақидаги масала ҳал этилади. Манба:www.darakchi.uz Barcha izohlar: 0


19.09.2019 16:00 0 1376\n«EyeEm Awards 2019» фотосуратлар конкурси ташкилотчилари финалчиларни танлаб олишди. Бу йил ҳакамлар ҳайъати қарийб бир миллион талабномани кўриб чиқди. «EyeEm Awards» ижодий уюшмаси бутун дунё бўйлаб истеъдодларни қидирувчи майдонча сифатида танилган. Бу ерда новаторлик ва ноодатий суратларга эътибор қаратилади. Ғолиблар номи октябрда Берлин фотосуратлар ҳафталигида маълум бўлади. Энг қизиқарли асарлар эса — «Ria.ru» талқинида.\nСандра Моранте Ларунг Гар буддизм академияси ҳақида кўпроқ маълумотга эга бўлиш учун Тибетга боради. Бир куни эрталаб роҳиблар ибодат қилиш учун ибодатхонага тўпланишганида улардан бири суратчини пайқаб, объективга тикилиб қолади.\nРапа-де-Бестас анъанавий Галисия байрамида маҳаллий аҳоли ёввойи отлар ёлини калталатади. Бу Дэвид Лопес Фернандесни илҳомлантирган кўринади.\nАльтан Кан аёлнинг жангчига айланишини намойиш қилди.\nИрина Петрова бу расмни Краснодарда ота-онасининг уйидаги ошхонада олган.\nАлексей Дулин фотосурат ёрдамида фикр ва ҳис-туйғуларни ифодалаш мумкинлигига ишонади.\nЕвгения Рюкер бу суратни тонгда «Мильярино, Сан Россоре ва Массачукколи» тоскан паркида олган.\nУмарали Шенакайли бир умр ёввойи отларни кўришни хоҳлаганини айтди. Туркиянинг Кайсери шаҳрида унинг бу орзуси ушалган.\nТокиода тиқилинч поезд. Сурат муаллифи — Гэйл Жукните.\nФотосурат қаҳрамони Бимо Прадитьо — Индонезияда батик устаси. У 35 йилдан бери эриган мум ёрдамида матоларга нақш солиш билан шуғулланади.\nВиталий Головатюк бу суратни Гонконгга хизмат сафари чоғида олган.\nАбхазиядан Никита Шукин ранг-баранг кузни тасвирлаш мақсадида рангли сурат олишга шайланганди. Бироқ асар билан ишлаш жараёнида муаллиф оқ-қора куз кайфиятини яхшироқ ифодалашини сезиб қолди.\nДаниянинг Вайле шаҳридаги сокин сув. Матиас Труммингер олган сурат.\nЭҳтирос одамни креатив қилиб қўяди, дейди Жоэль Петцольд. Ушбу кадр муаллиф ҳаётидаги учта асосий илҳом туфайли вужудга келган: санъат, фотосурат ва севган ёри.\nМанхеттеннинг «Челси» районидаги «Жойс» театри. Сурат муаллифи — Неи Круз.\nТаълим 27/05, 17:44\n«Ақлли ниқоб» дастурчилари «Covid-19 Challenge 2020» ғолиби бўлди


12 йил халқаро қидирувда бўлган “Равшан Золотой” оқланиб¸ Тошкентга қайтди « Ўзбекистон Халқ Ҳаракати\n12 йил халқаро қидирувда бўлган “Равшан Золотой” оқланиб¸ Тошкентга қайтди\n17 July 2019 - 10:49\n“Озодлик” радиосининг хабар беришича, халқаро жиноий гуруҳларга алоқадорлиги иддао қилинадиган Ғафур Раҳимовнинг жияни, жиноят оламида “Золотой” лақаби билан танилган Равшан Муҳиддинов 11 июль куни Ўзбекистонга қайтган.\nОзодлик телефон орқали боғланган Равшан Муҳиддиновнинг отаси Баҳодир Муҳиддинов бу хабарни тасдиқлади.\nОғир жиноятларда айблангани ортидан Ўзбекистондан чиқиб кетган Муҳиддинов¸ 12 йил халқаро қидирувда бўлган¸ Тошкент сўрови билан Истанбул ва Дубай қамоқхоналарида ўтириб чиққан.\nМуҳиддиновнинг Тошкентга қайтиши арафасида унинг номи Ички ишлар вазирлиги сайтининг қидирувдаги шахслар рўйхатидан олиб ташланди.\nАйблов олиб ташланди\n2007 йилда 18 яшар Равшан Муҳиддинов Ўзбекистон Жиноят Кодексининг 242- моддаси бўйича (Уюшган жиноий гуруҳ тузиш ва унга бевосита раҳбарлик қилиш) гумонланиб, қидирувга берилган.\nИчки ишлар идоралари Равшан Муҳиддиновни ўзаро жанжаллашган икки гуруҳдан бирига раҳбарлик қилишда айблаши ортидан, у Ўзбекистондан чиқиб кетган.\n58 яшар Баҳодир Муҳиддиновнинг Озодликка айтишича, орадан 12 йил ўтиб¸ жорий йил апрель ойида ўғлига нисбатан қўзғатилган жиноят ишини қайта кўриб чиқишни сўраб, президент Шавкат Мирзиёев номига мактуб йўллаган.\n– Президентимиз Шавкат Миромоновичнинг олиб бораётган сиёсатларини кўриб, кўпчилик ноқонуний қидирувга берилганларнинг қайтиб келаётганини кўриб, президентимиз номларига бир илтимоснома ёзган эдик. Унда тергов ишлари қайтадан, одилона кўриб чиқилишини илтимос қилдик, – деди Баҳодир Муҳиддинов.\nОрадан икки ой ўтиб Тошкент шаҳар Ички ишлар бошқармаси терговчилари у билан боғланиб, ўғлига нисбатан эълон қилинган қидирув олиб ташлангани ва 12 йил муқаддам қўзғатилган тергов иши қайтадан кўриб чиқилаётганини маълум қилган.\nБаҳодир Муҳиддинов, айни пайтда¸ агар ўғли қайтиб келгач¸ тергов томонидан айбдор деб топилса, эътироз билдирмаслиги ҳақида ички ишлар ходимларига тилхат ëзиб берганини ҳам айтади.\nМуҳиддиновга кўра¸ Тошкентга қайтгач сўроқ қилинган ўғли Равшан ҳам, 12 йил муқаддам бўлиб ўтган жанжалнинг бошқа иштирокчилари ҳам унинг жанжалга аралашмагани ҳақида кўрсатма берган.\n– Тергов ишлари қайта кўриб чиқилди. Ўғлим¸ мана қайтиб келди. Барча айбловлар нотўғрилиги аниқланди, лекин 241-модда, яъни жиноят тўғрисида хабар бермаганликда айбдор деб топилиб, жиноят муддати ўтгани учун, бу иш ёпилди ва ўғлимдан ҳамма айбловлар олиб ташланди, – деди Баҳодир Муҳиддинов.\nОзодлик ҳозирча Равшан Муҳиддиновнинг қайси асосда оқланганига изоҳ берилган расмий ҳужжатни кўрмади.\nРавшан Муҳиддиновнинг ўзи Озодлик мухбири билан телефон орқали гаплашишни истамади.\nЎзбекистон ҳуқуқ тизими мулозимларидан бирининг ўтмишда Озодликка айтишича¸ 2009 йил сентябрда Интерпол орқали қидирувга берилган Равшан Муҳиддинов Истанбулнинг Отатурк аэропортида ҳибсга олинган.\nҲибсга олинганидан сўнг уч йил давомида Истанбулдаги Молтепа қамоқхонасида сақланган ва Ўзбекистон томони илгари сурган айбловлар ўз исботини топмагани учун озод этилган.\nБироқ Равшан Муҳиддинов 2013 йил октябрида Бирлашган Араб Амирликларида Ўзбекистон талаби билан такроран ҳибсга олиниб¸ икки ой давомида Дубайдаги Ал-Авир қамоқхонасида ушлаб турилган.\nБу гал ҳам Ўзбекистон томони илгари сурган айбловлар ўз “исботини топмади”¸ деган асосда озод этилган.\nРавшан Муҳиддиновни яхши билганларнинг айтишича¸ ёшлигида сочи малла бўлгани учун жиноят оламида у Равшан Золотой лақабини олган.\nУ илк бор кенг жамоатчиликка шу йилнинг апрель ойида ўзбекистонлик Ахтам Самаркандский лақабли Ахтам Ёқубовга “вор в законе” “унвони” берилгани ортидан танилди.\nОзодлик ўшанда ички ишлар подполковнига таяниб, Ахтам Самаркандскийнинг ўғрилар оламида танилиши ва “вор в законе” рутбасини олишида Дубайдаги қамоқхонада дўстига айланган Равшан Золотойнинг роли катта бўлганини хабар қилган эди.\nИстеъфодаги полковникнинг иддао қилишича, Равшан Муҳиддинов 2013 йил ёзида уюшган жиноий гуруҳ сифатида танилган “Биродарлик халқаси”нинг (“Братский круг”) етакчи аъзоларидан бирига айланган.\nАҚШ Молия вазирлиги ҳужжатларига кўра, “Биродарлик халқаси” аъзоларининг Европа, Яқин Шарқ, Африка ва Лотин Америкаси давлатларида фаолият юритиб келади.\nРавшан Муҳиддиновнинг тоғаси¸ йирик тадбиркор Ғафур Раҳимов АҚШ Молия вазирлигининг уюшган халқаро жиноий гуруҳ етакчиларига қарши жорий қилган санкциялари рўйхатига илк бор 2012 йилнинг 23 февраль куни “Евроосиëдаги жиноий синдикат” етакчиларидан бири сифатида киритилган эди.\n2018 йил июль ойида Ғафур Раҳимов ҳам Ўзбекистон Ички ишлар вазирлигининг “қидирувдаги шахслар” рўйхатидан олиб ташлангани ортидан Ўзбекистонга қайтган эди.


Москва полицияси: 20 фоиз жиноятда муҳожирлар қўли бор\n19 январ 2018, Тошкент вақти: 12:51\nА.Якунин Г.Буцек билан\n“Москвада жиноятларнинг 20 фоизи нолегал муҳожирлар томонидан содир этилмоқда”. Бундай баёнот билан чиққан Москва шаҳар полицияси раҳбари Анатолий Якунин айнан “келгиндилар” Россия пойтахтида криминоген вазиятни ёмонлаштиришга сабаб бўлаётганини таъкидлади. Мутахассислар эса бош полициячи баёнотига жиддий шубҳа билан қарамоқда.\n11 май куни Россия пойтахтида Будапешт ва Москва полицияси раҳбарияти учрашуви бўлиб ўтди.\nУчрашувда сўзга чиққан Москва шаҳар Ички ишлар бошқармаси бошлиғи Анатолий Якунин венгриялик ҳамкасбларига Россия пойтахтида “этник жиноят”га қарши кураш усуллари ҳақида сўзлаб, бундай деди:\n- Турли мамлакат жиноятчилари турли тилларда сўзлашади, аммо биз, ҳуқуқ мухофазачилари учун бу тўсиқ бўла олмайди. Ноқонуний миграция пойтахтимизда криминоген вазиятга жиддий таъсир ўтказиб келаётир. Москвада жиноятларнинг 20 фоизи амалда нолегал мигрантлар томонидан содир этилмоқда. Биз бу соҳага биринчи даражали эътибор қаратиб, ҳатто жиноят-қидирув бўлими ҳузурида махсус тузилма – Этник жиҳатдан уюшган гуруҳларга қарши махсус бўлинмалар бошқармасини ташкил этдик. Бу ташаббус аллақачон ўз натижасини бермоқда, деди европалик полициячиларга нолегал муҳожирларга қарши курашиш усулларини ўргатган Анатолий Якунин.\nБундан олдинроқ полиция раҳбарияти Москвада талон-тарож ва жинсий тажовузлар аксар ҳолатда муҳожирлар томонидан содир этилаётганига эътибор қаратган эди.\nБироқ мутахассислар полиция раҳбарияти баёнотлари кўп ҳолларда мутлақо асоссиз эканини таъкидламоқда.\nПолиция расмий сайтида олдинроқ эълон қилинган статистика маълумотларига кўра, 2015 йилда Москва шаҳар полиция бўлинмаларида 195,2 минг жиноят қайдга олинган. Жумладан, хориж фуқаролари ва фуқаролиги йўқ шахслар томонидан 9,7 минг, яъни 4,9 фоиз жиноят содир этилгани полиция томонидан расман хабар этилган эди.\nМосквадаги “Фарғона.ру” ахборот агентлиги раҳбари Даниил Кислов Якунин келтираётган рақамларга 3,5 минг хорижлик содир этган маъмурий қонунбузарликлар ҳам киритилганини айтди.\nОзодлик билан суҳбатда Даниил Кислов рус полицияси раҳбарияти томонидан муҳожирларга қарши қилинаётган бундай асосланмаган босимни “оддий усули” деб атади.\n- Охирги йилларда полиция ва миграция хизмати амалдорлари келтираётган рақамларни кўп ҳолларда пропаганда усуллари сифатида қабул қилиш керак, деб ўйлайман. Улар 20, 10 фоиз дейиши мумкин, “кўпчилик муҳожирлар” деганини кузатганмиз, ваҳоланки бу 50 фоиздан зиёд дегани. Кимга керак бундай ёлғон?! Бу рақамларни ҳаммасини текшириш лозим. Ички ишлар келтираётган расмий рақамлардан, масалан, 20 эмас 4-5 фоизни ҳисоблаб чиқиш мумкин. Ахир бу жиноятларнинг аксар қисми – маъмурий қонунбузарликлар!,- деди Даниил Кислов.\nАгентлик раҳбари “муҳожирлар” ибораси ортида Россия фуқаролари бўлган “ички мигрантлар” ҳам турганини эътибордан четда қолдирмаслик керак, дейди.\n"Фарғона.ру" бош муҳаррири Даниил Кислов билан суҳбат\nУнинг фикрича, бундай ноаниқ ва ошириб кўрсатилган статистика Россия полициясига бюджетдан қўшимча маблағ олишга имкон беради.\n- Ҳар ҳолда, рақамлар ошириб юборилган. Бундай маълумотлар “Россия Ўзбекистон билан виза режимини жорий этмоқчи” каби турли мишмишларни ҳам келтириб чиқармоқда. Якунин баёноти овруполик амалдор билан учрашув чоғида билдирилгани ҳам эътиборга молик: Россия “мигрантлардан изоляция” курсини танлагани, Европа давлатларини ҳам ўз юртларига суриялик ва бошқа қочқинларни киритмасликка даъват этаётганига ўхшайди. Шу тариқа Россия бошқа мамлакатлар қаторида нолегал ўзбек-тожикларга қарши курашни янада кучайтиришга интилаётгандек туюлаяпти. Қолаверса, бу пропаганда яна бир мақсад кўзлайди: қўрқитиш! Полиция учун энг асосийси - хавф мавжудлиги кўринишини яратиб, бюджетдан кўпроқ давлат пулини олишдир.Шу сабабли, “Антитеррор” каби тузилмалар атрофда террорчилик хавфи юқорилиги билан, яқинда полиция таркибига киритилган миграция идораси эса – ноқонуний мигрантлар сони ва жиноятлар кўлами билан аҳолини қўрқитиб келади, деди Даниил Кислов.


Бўлажак рақибимиз - Тожикистон терма жамоаси 20 июль куни йиғилади\n18 июль, 2020, 09:25\nТожикистонликлар машғулотларини бошлаш арафасида.\nСентябрь ойида Ўзбекистон миллий терма жамоаси иккита ўртоқлик учрашувини ўтказиши борасида хабар бергандик. Унга кўра, 4 сентябрь куни “Бунёдкор” стадионида Тожикистон, 7 сентябрда эса Эрон термасига қарши ўйинлар ўтказилади. Айни пайтда терма жамоа мураббийлари бўлажак беллашувлар учун режалар тузиб чиқмоқдалар. Жумладан, ҳамюртимиз Усмон Тошев устозлик қилаётган Тожикистон миллий терма жамоаси ҳам бундан мустасно эмас.\nЧемпионатда юзага келган уч ҳафталик танаффусдан фойдаланган ҳолда Тожикистон миллий терма жамоаси Душанбеда олти кунлик ўқув-машғулот йиғинларини ўтказади. Дастлабки йиғин – 20 июлда бошланади. Машғулотлар марказий стадионда икки марталик режим асосида ташкил этилади.\nДастлабки куни терма жамоага номзод бўлган футболчилар жисмоний тайёргарлик бўйича “Yo-yo” тест топширадилар. Шуни ҳам айтиш жоизки, “Бунёдкор”да тўп сураётган тожикистонлик Даврон Эргашев ҳам терма жамоага чақиртирилди. Шунингдек, терма жамоа рўйхатига яна бошқа легионер ўйинчилар ҳам киритилган.\nТерма жамоага чақирилган футболчилар:\nДарвозабонлар: Рустам Ятимов (“Истиқлол”), Шохруҳ Кирғизбоев (“Локомотив-Помир”);\nҲимоячилар: Табрези Давлатмир, Искандар Жалилов, Зоир Жўрабоев (барчаси – “Истиқлол”), Даврон Эргашев (“Бунёдкор”, Ўзбекистон), Хуршед Бекназаров (“Хўжанд), Ахтам Назаров (“Башундара Кингс”, Бангладеш), Аъзамжон Муродов (“Душанбе-83”), Билол Сулаймонов (ЦСКА);\nЯрим ҳимоячилар: Жаҳонгир Эргашев (“Саиф Спортинг клуб”, Бангладеш), Комрон Турсунов (“Мохан Баган”, Ҳиндистон), Алишер Жалилов, Эҳсон Пандшанбе (иккаласи – “Истиқлол”), Илҳом Баротов (“Истаравшан”), Ислом Зоиров (“Локомотив-Помир”), Муҳаммаджон Раимов (“Истиқлол”), Хуршед Абдуллоев (“Душанбе-83”);\nҲужумчилар: Манучехр Жалилов, Рустам Соиров, Шериддин Бобоев (барчаси – “Истиқлол”), Дилшод Бозоров (“Хўжанд”), Тоҳир Маладустов (“Каганат”, Қирғизистон), Диловаршо Ғаниев (“Регар-ТадАЗ”).


Ўзбекистонга келган 18 нафар америкалик дипломат карантинга жойлаштирилди – O'zbekiston Milliy paralimpiya qo'mitasi\nТўртта махсус рейс билан Ўзбекистонга жами 256 нафар йўловчи олиб келинди.\nҚурбон ҳайитнинг биринчи куни Америка ва Канададан бир гуруҳ ватандошлар махсус рейс билан олиб келинди, деб хабар бермоқда «Дунё» ахборот агентлиги.\nНью-Йоркдан парвоз қилган самолёт Ислом Каримов номидаги Тошкент халқаро аэропортига келиб қўнди. Америка Қўшма Штатларидаги дипломатик ваколатхона маълумотига кўра, давлат раҳбарининг пандемия даврида чет элдаги юртдошларни ватанга қайтариш тўғрисидаги қарорига биноан, Uzbekistan Airways акциядорлик жамияти томонидан махсус чартер рейслар ташкил этилмоқда.\nЎзбекистоннинг Вашингтондаги элчихонаси ва Нью-Йоркдаги Бош консулхонасида ташкил этилган Тезкор штабга март ойидан буён Америка қитъасидаги мамлакатларда қийин вазиятга тушиб қолган Ўзбекистон фуқароларидан жами 1 минг 881 та мурожаат келиб тушган. Уларни ватанга қайтариш учун июнь ойидан шу кунга қадар Uzbekistan Airways акциядорлик жамияти томонидан Нью-Йорк – Тошкент йўналишида ташкил қилинган махсус чартер рейсларда 1 минг 26 нафар инсон Ўзбекистонга қайтарилган.\nАҚШдаги дипломатик ваколатхонадан хабар беришларича, 31 июль ҳолатига кўра, яна 815 киши Ўзбекистонга қайтиш истагида. Мамлакатнинг Вашингтондаги элчихонаси ва Нью-Йоркдаги Бош консуллиги фуқаролар билан доимий алоқада бўлиб турибди. Кейинги чартер рейсларда уйга қайтишни истаган йўловчилар рўйхатини шакллантириш ишлари давом эттирилмоқда.\nЎзбекистон ҳукуматининг қарори билан 16 мартдан бошлаб барча халқаро рейслар, шу жумладан «Тошкент-Нью-Йорк-Тошкент» йўналишида мунтазам йўловчи қатновлари тўхтатилган.\nВашингтондаги элчихона ва Нью-Йоркдаги консуллик идоралари ватандошларимиздан пандемия пайтида юзага келган вазиятни тўғри тушунишларини сўраган. АҚШ, Канада ва Америка қитъасининг бошқа штатларида истиқомат қилувчи фуқароларга яшаш учун рухсатнома асосида ва Ўзбекистонга сафар қилишни режалаштирганларга сафарни эпидемиологик вазият нормаллашгунга қадар ортга суришлари тавсия қилинган. Агар бунинг иложи бўлмаса, фуқаролар АҚШдан Ўзбекистонга кейинги чартер рейслар учун шакллантирилаётган йўловчилар рўйхатига киритилиши учун элчихона ёки Бош консулликка мурожаат қилишлари зарур.


Рукн: Янгиликлар / UFF.UZ — СПОРТ\tЎқилган: 1701. Фикрлар: 0.\nСана: 23.01.2017 10:06.\nДенис Истомин ва Australian Open ҳақида (1News.Uz блоги)\nРукн: Янгиликлар / UFF.UZ — СПОРТ\tЎқилган: 2543. Фикрлар: 0.\nСана: 22.01.2017 15:16.\nДенис Истомин: Мен Тошкентда теннис академиясини очмоқчиман (1News.Uz блоги)\nРукн: Янгиликлар / UFF.UZ — СПОРТ\tЎқилган: 1711. Фикрлар: 2.\nСана: 20.01.2017 09:07.\nРукн: Янгиликлар / UFF.UZ — СПОРТ\tЎқилган: 1925. Фикрлар: 0.\nСана: 20.01.2017 07:59.\nРукн: Янгиликлар / UFF.UZ — СПОРТ\tЎқилган: 5894. Фикрлар: 3.\nСана: 19.01.2017 15:53.\nРукн: Янгиликлар / UFF.UZ — СПОРТ\tЎқилган: 507. Фикрлар: 0.\nСана: 18.01.2017 21:26.\nРукн: Янгиликлар / UFF.UZ — СПОРТ\tЎқилган: 1150. Фикрлар: 0.\nСана: 18.01.2017 08:01.\nРукн: Янгиликлар / UFF.UZ — СПОРТ\tЎқилган: 319. Фикрлар: 0.\nСана: 16.01.2017 13:10.\nРукн: Янгиликлар / UFF.UZ — СПОРТ\tЎқилган: 389. Фикрлар: 0.\nСана: 16.01.2017 10:54.\nМиша Ге ISU спорчилари комиссияси рўйхатига кириши мумкин (1News.Uz блоги)\nРукн: Янгиликлар / UFF.UZ — СПОРТ\tЎқилган: 492. Фикрлар: 0.\nСана: 14.01.2017 07:28.\nФутбол ичида, футбол атрофида Икромжон Авалбоев


Расулуллоҳ соллаллоҳу алайҳи васаллам: “Аллоҳ таоло бандасининг тавбасидан сизлардан бирингиз чўлда йўқолган туясини топиб олганидаги хурсандчилигидан ҳам зиёда шод бўлур”, дедилар. Муттафақун алайҳ.\nАғар ибн Ясар ал-Музаний розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Эй инсонлар, Аллоҳга тавба қилиб истиғфор айтинглар. Чунки мен бир кунда юз марта тавба қиламан”, дедилар. Имом Муслим ривоятлари.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васалламнинг: “Аллоҳга қасамки, мен бир кунда етмиш мартадан кўп Аллоҳ таолога истиғфор айтиб, Унга тавба қиламан”, деб айтганларини эшитдим”. Имом Бухорий ривоятлари.\n“Сизлардан олдинги кишилардан уч нафари йўлга тушди. Тунаш учун бошпана излаб бир ғорга киришди. Шу пайт тоғдан бир харсанг тушиб, ғорни тўсиб қўйди. Улар: «Солиҳ амалларингиз ила Аллоҳга дуо қилишингизгина сизларни ушбу харсангдан қутқара олади», дейишди...\n“Албатта Аллоҳ таоло яхши ва ёмон амалларни ёзиб, уни қуйидагича баён қилди: кимки бир яхши амални қасд қилса-ю адо эта олмаса, Аллоҳ таоло унинг учун Ўз ҳузурида комил бир яхшилик қилди, деб ёзиб қўяди...\n“Расулуллоҳ соллаллоҳу алайҳи васаллам: “Кишининг жамоат билан ўқиган намози бозорда ва уйида ўқиган намозидан йигирма неча баробар зиёдадир. У шундай бўладики, бирор киши таҳорат қилса ва уни чиройли адо этса, сўнг масжидга келса, ана шу келиши фақат намоз учунгина бўлса ҳамда намозгина уни жойидан турғизса...\n“Набий соллаллоҳу алайҳи васаллам: “Қачон икки мусулмон бир-бирига қилич ўқталса, ўлдирувчи ҳам, ўлдирилган ҳам жаҳаннамдадир», деганларида мен: «Эй Аллоҳнинг Расули, мана бу-ку қотил, ўлдирилганни айби нима?» дедим. У зот: «Чунки у ҳам шеригини ўлдирмоқчи бўлган эди», дедилар». Муттафақун алайҳ.\nАбу Мусо Абдуллоҳ ибн Қайс ал-Ашъарий розияллоҳу анҳудан ривоят қилинади: Расулуллоҳ соллаллоҳу алайҳи васалламдан: “Баҳодирларча урушган ва қабиласининг ҳимояси учун курашган ҳамда одамлар кўриши учун жанг қилган кишиларнинг қайси бири Аллоҳ йўлида бўлади?” ...\nАбу Ҳурайра Абдурроҳман ибн Сохр розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Албатта Аллоҳ жисмларингиз ва суратларингизга қарамайди. Лекин У зот қалбларингиз ва амалларингизга қарайди”, дедилар. Имом Муслим ривоятлари.\nБу киши жаннатга кириши башорат қилинган Ашараи мубашшаранинг биридирлар. “Расулуллоҳ соллаллоҳу алайҳи васаллам ҳажжату вадоъ йилида, касалим кучайганда, зиёрат қилгани ҳузуримга келдилар. Шунда мен: “Эй Аллоҳнинг расули, кўриб турганингиздек, дардим роса авжига минди. Ўзим бадавлат кишиман...\nАбу Язид Маън ибн Язид ибн Ахнас розияллоҳу анҳумдан ривоят қилинади: У киши, оталари ва боболари саҳобалардан эди. Отам Язид садақа қилиш ниятида бир қанча динорларни чиқариб, масжидда бир киши ҳузурига қўйди. “Мен келиб, у динорларни олиб, (отам ҳузурига) келдим. Отам: “Аллоҳга қасамки, мен сенга берилишини ният қилмаган эдим”, дедилар. Бу ҳақда жанжаллашиб, Расулуллоҳ соллаллоҳу алайҳи васаллам ҳузурларига бордик. Шунда у зот: “Эй Язид, сенга ният қилганинг. Эй Маън, олган нарсаларинг сен учундир”, дедилар”. Имом Бухорий ривоятлари.\nАбу Абдуллоҳ Жобир ибн Абдуллоҳ ал-Ансорий разияллоҳу анҳумодан ривоят қилинади: “Набий соллаллоҳу алайҳи васаллам билан бирга ғазотларнинг бирида эдик. Шунда у зот: “Мадинада бир қанча одамлар қолдиларки, қайси ердан юрсангизлар ёки қайси водийдан кесиб ўтсангизлар, улар сизлар билан биргадирлар. Уларни (бу ерга сизлар билан бирга келишдан) беморликлари тўхтатиб қўйди холос”, дедилар”.


Тамагир раҳбар 9 йилга қамалди\n12:43 / 20.09.2017\nОҳангаронлик Илёс Комилов (исм-фамилиялар ўзгартирилган) 2009 йилнинг август ойидан буён “Тошкент электр тармоқлари” ОАЖга қарашли “Оҳангарон электр тармоқлари” корхонаси бошлиғи лавозимида ишлаб келарди. Бу шахс фаолиятининг ўтган даврида тўғри, ҳалол ишлаб, жамоанинг ишончини қозонган, ўзига яраша обрў-эътибор топганди. Бироқ, у мана шу хислатини сақлай олмади. Нафсининг йўриғига юриб, фирибгарлик ҳамда пора олиш жиноятларини содир этди. Бу ҳақда “Ҳуқуқ” газетаси ёзмоқда.\n2015 йилнинг декабрь ойида қўлида ишлайдиган бир неча ходимларни йиққан раҳбар, корхонада назоратчи-монтёр лавозимида ишловчи Ўктам Боймуродовга нисбатан ҳуқуқни муҳофаза қилувчи органлар томонидан жиноят иши очилиб, тергов-суриштирув жараёни кетаётганлигини айтади. Корхона ходимларига ўзини куюнчак қилиб кўрсата олган И.Комилов зудлик билан пул йиғиб, ҳамкасблари Ў.Боймуродов учун адвокат ёллаш кераклигини таъкидлайди. Шу тариқа корхона бошлиғи 1400 АҚШ доллари йиғиб олади ва пулларни ўз манфаати йўлида сарфлаб юборади.\nКўп ўтмай И.Комилов Ў.Боймуродовни ҳузурига чақиради. Туман прокуратураси томонидан унга нисбатан жиноят иши очилгани, шу туфайли уни ишдан бўшатишини айтади. Шу билан бирга, корхона томонидан кредит маблағи тўланиб, Ў.Боймуродов номига олиб берилган туман ҳудудидаги намунали уйни ҳам олиб қўйиш билан қўрқитади. Бу гаплардан сўнг эса овозини бироз пасайтириб, агар минг АҚШ доллари берса, ҳаммаси жой-жойида қолишини қистириб ўтади.\nЎзи тузган режага кўра, И.Комилов тамагирлик қилиб, алдов йўли билан маблағ орттириб, “чўнтагини қаппайтиришга” уринди. Бироқ, “бузоқнинг югургани сомонхонагача” деганларидек, жиноят ўз вақтида аниқланиб, И.Комилов қўлга олинди. Суриштирув жараёнида у айбига тўлиқ иқрор бўлди.\nСуд томонидан И.Комиловга тўққиз йил муддатга озодликдан маҳрум этиш жазоси тайинланди.


Диққат, ҳуснбузарлар! | Beka.uz\nжума, 2015 Март 27 Мухлиса Хакимова\nҲуснбузарларнинг ҳосил бўлишига ёшдаги гормонал мувозанатнинг табиий ўзгариши ҳам, жинсий гормонлар ишлаб чиқарилиши тартибининг бузилиши ҳам сабаб бўлиши мумкин. 25 ёшдан юқори бўлган аёлларда ҳуснбузарларнинг чиқиши бутун организмни яхшилаб текшириш учун сабабдир.\nКалендула ва алоэни ишга солинг!\nҲуснбузарларга қарши кучли таъсир кўрсатувчи ёрдамчи сифатида шубҳасиз календулани (тирноқгул) айтиш мумкин. Сизга бир маслаҳат: юзингизни календула дамламаси билан қанча кўп артиб турсангиз, ҳуснбузар кўринишидаги “меҳмон”ларнинг пайдо бўлиш хавфи шунча камаяди. Бундан ташқари, уйингизда жуда ҳам фойдали алоэ (сабур) ўсимлиги ўсишига албатта эътибор беринг. У тоза юз терисининг содиқ дўсти ҳисобланади. Ҳуснбузар чиққан жойга озгина алоэ япроғини босинг, устидан эса пластир ёпиштиринг. Тахминан икки соатдан сўнг алоэ кутилмаган душманни йўқ қилиб, шу билан бирга уни зарарсизлантиради. Унутманг, ҳуснбузарларни мустақил равишта сиқиб чиқариш мумкин эмас – сиз бу усул билан инфекция киритиб, вазиятни янада мураккаблаштирасиз.\nАгар ҳуснбузарлар катта ва кўкимтир рангда бўлса, пишиб ёрилганида қон аралаш йиринг чиқса, демак ошқозон-ичак тизимида қандайдир муаммо бор. Бундай ҳуснбузарлар билан курашиш бефойда. Улардан халос бўлиш учун терапевт ёки дерматолог ҳузурига бориш керак. Барчамизга маълумки, соғлиқ билан ҳазиллашиб бўлмайди.\nҲуснбузарларга қарши – ёнғоқ, аниқроғи унинг япроғи жуда яхши таъсир кўрсатади. Бироқ қўллашдан аввал улар қуритилади, сўнг дамлама тайёрланади: 3 чой қошиқ қуритилган япроққа 0,5 литр қайнаган сув қуйилиб, 1 дақиқа қайнатилади. Тайёр бўлган аралашма тахминан 2 соат давомида дамланади ва суви сиқиб олинади. Озгина пахтани дамламага ботириб, ҳуснбузар чиққан жойга босилади.\nКир совунни озгинасини қирғичдан чиқариб, сувга бўктирилади. Унга ярим чой қошиқ экстра тузини солиб, аралаштирилади. Бу аралашмани енгил ҳаракат билан юзга суртилади ва 5 дақиқадан сўнг юз ювиб ташланади. Бунда юз тешиклари очилиб, кирлар ва ёғлар кетади, ҳуснбузарларнинг учлари очилади. Кейин 1 чой қошиқ хамиртуруш кукунига 1 ош қошиқ лимон сувини қўшиб, аралашма юзга суртилади. Бу ниқоб юзда қотиб, қуригунича туради. Сўнг илиқ сувда ювиб ташланади.


Юртимизда китобхонлик ва мутолаа маданиятини юксалтиришга алоҳида эътибор қаратилаётгани қувонарли. Бу борада, имконияти чекланган шахслар ҳам эътибордан четда эмас. Вазирлар Маҳкамасининг “Ногиронлиги бўлган шахсларга ахборот-кутубхона хизмати кўрсатиш тизимини такомиллаштириш тўғрисида”ги қорори билан ҳудудларда кўзи ожизлар учун махсус кутубхоналар ташкил этилиши белгиланганди.\nБатафсил Ўн биринчи зиё маскани Жомбойда ишга тушди\nЖомбойни ёшлар туманига айлантирамиз!\nАссалому алайкум, келажаги порлоқ, азиз ёшлар!\nАввало, барчангизни бугунги байрам – Ёшлар куни билан самимий муборакбод этаман.\nБатафсил Жомбойни ёшлар туманига айлантирамиз!


ЎзА - Чиқиндиларни бошқариш соҳасида кластерлар дуч келаётган муаммолар ҳал бўладими?\nЧиқиндиларни бошқариш соҳасида кластерлар дуч келаётган муаммолар ҳал бўладими?\nСтатистик маълумотларга кўра, дунё бўйича кунлик ташланаётган маиший чиқиндиларнинг фақат учдан бир қисми қайта ишланади. Шу боис чиқиндиларни қайта ишлаш ва уларнинг утилизацияси тобора долзарб бўлиб бормоқда. Маиший чиқиндиларни қайта ишлаш ҳақида сўз борар экан, давлатимиз раҳбари хорижий давлатлар тажрибасини ўрганиш ва кенг жорий этиш зарурлигини бир неча бор таъкидлагани бежизга эмас.\nБугун дунё ҳамжамиятини ташвишга солаётган чиқиндилар муаммоси миграция ва аҳоли сонининг ўсиб бориши, истеъмол эволюцияси, экологик саводсизлик каби омиллар ҳисобига янада чуқурлашмоқда. Шунинг учун қаттиқ маиший чиқиндилар билан боғлиқ ишларни амалга оширишда инфратузилма билан бирга технология танлаш масаласига масъулият билан ёндашиш лозим. Зеро, бу инсон саломатлиги ва табиат муҳофазаси билан чамбарчас боғлиқ.\nПрезидентнинг 2017 йил 21 апрелдаги “2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида”ги қарорига мувофиқ мамлакатимизнинг 9 та марказий шаҳрида қаттиқ маиший чиқиндилар билан боғлиқ ишларни комплекс бошқариш кластерлари ташкил этилди. Бу борада Сурхондарёда жойлашган кластер фаолияти намуна бўла олади. Шунингдек, Фарғона водийси, Жиззах, Сирдарё, Тошкент вилоятларида амалга ошириладиган чиқиндини қайта ишлаш лойиҳалари бўйича инвесторлар билан битимлар имзолаш, лойиҳа ҳужжатларини тайёрлаш ва молиялаштириш юзасидан “Йўл харитаси” ҳам ишлаб чиқилди.\nМазкур кластерлар учун Ўзбекистон Республикаси Ташқи иқтисодий фаолият миллий банки томонидан махсус техника ва технологик ускуналар харид қилиш учун жами 39,2 миллион АҚШ доллари миқдорида кредит маблағлари ажратилди. Лойиҳа доирасида маиший чиқиндиларни саралаш ва қайта ишлаш ускуналари ҳамда махсус техникалар олиб келинди. Жумладан, 79 та технологик қайта ишлаш ва саралаш ускуналари, 360 та махсус техника келтирилди. Лойиҳалар доирасида 9 та чиқиндиларни қайта ишлаш заводининг қурилиш ишлари якунланиб, саралаш ва қайта ишлаш ускуналари ишга туширилди.\nБугунги кунда мазкур кластерлар томонидан уларга бириктириб берилган ҳудудлардаги 1,7 миллион аҳолига маиший чиқиндиларни олиб чиқиб кетиш хизматлари кўрсатилмоқда. Шунингдек, кластерларнинг ташкил этилиши натижасида қўшимча 1 минг 375 та янги иш ўрни яратилди.\nБироқ ушбу кластерлар дуч келаётган бир қатор муаммолар ҳам бор. Давлат экология қўмитасида уларни муҳокама қилиш ва муаммоларга ечим излаш юзасидан йиғилиш бўлиб ўтди. Унда кластерларнинг фаолиятига тўсқинлик қилаётган бир қатор масалаларга алоҳида эътибор қаратилди. Хусусан, ташиб кетиш хизматлари учун белгиланган тарифлар қийматлари амалдаги харажатлардан паст. Бюджет ташкилотлари харажатлар сметасига маиший чиқиндиларни олиб чиқиб кетиш хизматлари учун тўловлар етарли даражада киритилмаган. Лойиҳа кам даромадли ва ижтимоий аҳамиятга эга экани боис, олинган кредитларни қайтариш муддатини узайтириш зарур бўлмоқда.\nБундан ташқари, 2019 йилнинг 9 ойлик натижаларига кўра, аҳолига кўрсатилган санитар тозалаш хизматлари учун 15,8 миллиард сўм ундирилмай қолган қарздорлик бор. Ҳудудларда ноқонуний иккиламчи хомашё қабул қилиш шохобчалари фаолият юритгани носоғлом рақобат муҳитини вужудга келтирмоқда. Лойиҳа асосида бугунга қадар чиқиндиларни қайта ишлаш технологик ускуналари тўлиқ етказиб берилмаган, етказиб берилганларининг ҳам салмоқли қисми ўрнатилиб, ишга туширилмаган. Шу туфайли юқорида қайд этилган масалаларни ҳал этиш юзасидан Давлат экология қўмитаси тегишли вазирлик ва идораларга мурожаат қилиши, мавжуд муаммоларга биргаликда ечим топиш юзасидан келишиб олинди.\n– Маиший чиқиндиларни комплекс бошқариш тизимини ташкил этиш, чиқиндилар билан боғлиқ ишларда давлат бошқаруви ва экологик назоратни такомиллаштириш ҳамиша долзарб масала ҳисобланади, – дейди Бухоро вилояти Бухоро, Когон шаҳарлар, Бухоро туманида чиқиндилар билан боғлиқ соҳадаги ишларни амалга оширувчи кластер "Аҳоли транс" МЧЖ таъсисчиси Насриддин Рашидов. – Атроф-муҳит ифлосланишининг олдини олиш, бу борада идоралараро ҳамкорликни янада кучайтириш пайти келди. Мамлакатимиздаги экологик ва атроф-муҳит ҳолатини баҳолашнинг аниқ кўрсаткичларига асосланган маълумотлар базаси яратилиши керак. Шунингдек, мазкур йўналишда ишлаётган кластерларда учраётган муаммолар тизимли равишда бартараф этилса, мақсадга мувофиқ бўларди. Мақсадимиз чиқиндиларни қайта ишлаб, даромад олиш эмас, балки табиатни соф ҳолда сақлаш ва келгуси авлодга қолдиришдир.\nКўрилаётган чора-тадбирларнинг барчаси инсон саломатлиги, миллат генофондини асрашга, мамлакатимизда атроф-муҳитни муҳофаза қилишни таъминлаш, табиий ресурслардан оқилона фойдаланиш, шунингдек, ҳудудларнинг санитария ва экологик ҳолатини яхшилашга хизмат қилади.\nСоҳадаги инфратузилманинг қониқарсиз ҳолатда эканлиги, мавжуд қаттиқ маиший чиқинди полигонларининг санитария талаблари ва экологик меъёрларга мувофиқ келмаслиги мазкур соҳада комплексли чора-тадбирларни қабул қилишни талаб этмоқда. Бу жараёнда аҳолининг экологик маданиятини ошириш, атроф-муҳитни муҳофаза қилиш, табиий ресурслардан оқилона фойдаланиш ва чиқиндилар билан боғлиқ ишларни амалга ошириш соҳасида кенг кўламли тарғибот фаолиятини ташкиллаштириш муҳимдир.


Қирғизистон коронавирусга қарши кураш чораларини кучайтирмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚирғизистонда коронавирус касаллиги тарқалиб бораётгани туфайли хавфсизлик чоралари янада кучайтирилди. Инфекция авж олган мамлакатлардан қайтиб келаётган фуқаролар уч категорияга бўлинади. Белгиланган даражасига қараб улар тиббиёт муассасаси ёки уйда карантинга қўйилади. Шуни айтиш керак, ҳар бир йўловчи аввал тепловизор ёрдамида икки марта – самолёт бортида ва аэропорт залида текширувдан ўтказилади.\nМИРЛАН ЧАКИЕВ, «МАНАС» АЭРОПОРТИ САНИТАР-КАРАНТИН ПУНКТИ МУДИРИ:\n- Мутахассисларимиз ҳаво кемалари бортида термосканерлаш ишини амалга ошира олади. Бу эса бизга ҳам, бошқа йўловчиларга ҳам енгиллик яратади. Ҳар бир бортда икки нафар ходим термосканерлашни амалга оширади.\nТаъкидлаш жоизки, мамлакатда профилактика ишлари ҳамма ерда олиб борилмоқда. Аввал дезинфекция фақат бозорлар, савдо марказлари ва одам кўп тўпланадиган бошқа жойларда амалга оширилган бўлса, эндиликда жамоат транспортларига ҳам дезинфекцияловчи эритмада ишлов берилади.\nАЛТИНБЕК ТИНАЛИЕВ, ДЕЗИНФЕКТОР:\n- Дезинфекция ишлари жамоат транспортида мунтазам амалга оширилади. Биз ишлатадиган таблетка таркибида хлор ва вирусга қарши қўшимчалар бор.


Узоқ умр кўриш ва организмдаги ёғлар алмашинуви ўртасида боғлиқлик топилди\n13:13 / 04.03.2017\nРоссия Фанлар академиясининг маълумот алмашиш муаммолари Институтидан бўлган олимлар ва уларнинг хорижий ҳамкасблари организмдаги ёғлар алмашинувининг ўзига хос жиҳатлари инсон умри давомийлигига қандай таъсир ўтказишини аниқлади. Бу ҳақда Scientific Reports журналида эълон қилинган мақолада айтилади.\n"Биз тур ҳаётининг давомийлиги ва унинг моддалар алмашинувининг ўзига хос жиҳатлари ўртасидаги боғлиқликни аниқладик. Бу жуда қизиқ бўлиб, биз томондан сутэмизувчиларнинг 35 тури тери остида пайдо бўладиган ёғ тўқималаридан ташкил топган ўсимта (липидома) ҳақида олинган маълумотлар жуда муҳим. Аввал липидома ривожланишини атиги тўрт турда ўрганилган. Бизнинг 35 тур бўйича маълумотларимиз янги, жуда қизиқ натижаларни олишда қўл келади", - дея айтиб ўтди институт илмий ходими Екатерина Храмеева.\nИнсон ҳаётининг одатий давомийлиги доимий қийматга эга эмас – инсоният пайдо бўлганидан бери у 20дан 30 йилгача бўлган вақтни ташкил этган, сўнгра аста-секин, илм-фан ва тиббиёт ривожланишига қараб ўсиб борган. Бугунги кунда аксарият давлатлардаги кишилар 60 йилдан кўпроқ яшайди, Япония ва бошқа ривожланган давлатлар эса бу кўрсаткич – 80 йилга тенг.\nБошқа томондан, кўплаб тирик жонзотлар учун ўзига хос максимал ёш бор бўлиб, унга етган ҳайвонларнинг аксарияти қариликдан ўлади. Сўнгги йилларда олимлар бу инсонга мос экани юзасидан жиддий баҳсларга киришган. Ўтган йилнинг октябрида америкалик тадқиқотчилар бундай максимал ёш 100-115 йилга тенг эканини маълум қилишди.\nХрамеева ва унинг ҳамкасбларининг айтишича, ҳаётнинг максимал давомийлиги бир-бирига яқин бўлган сутэмизувчиларда ўн бараварга фарқ қилиши мумкин. Масалан, инсонлар макакаларга қараганда уч маротаба кўпроқ ҳаёт кечиради – бу ДНК тузилмасидаги кичик фарқларга қарамай кузатилади. Олимлар бунга нима сабаб эканини аниқлай олишгани йўқ.\nРоссиядаги институт ва бир қатор хорижий тадқиқот марказлари олимларининг тахминича, бу саволга жавоб мия, жигар, буйраклар ва бошқа органларнинг ҳужайралари ёғ молекулалари билан қандай алоқада бўлишида яшириниши мумкин. Олимлар бу назарияни текшириш учун 35 турдаги сутэмизувчиларнинг муҳим органларидан 669та ёғ намуналарини олишди, сўнгра уларнинг молекуляр тузилмасини бир-бири билан таққослашди.\nМаълум бўлишича, ҳужайралар ҳаёт фаолиятида қўлланиладиган ёғ молекулалари тузилмасидаги ўзига хос жиҳатлар ҳақиқатдан ҳам сутэмизувчиларнинг умри давомийлиги билан боғлиқ экан. Масалан, узоқ яшайдиган ҳайвонларнинг ҳужайра мембранасидаги баъзи ёғ турлари қисқа ҳаёт кечирадиган турларнинг ҳужайраларидаги шундай молекулаларга қараганда кўпроқ водородга эга бўлган.\nЯнгилик муаллифларининг тахминича, бу моддалар алмашинуви тезлигидаги фарқ билан боғлиқ – узоқ яшайдиган ҳайвонларда бу ёғ турлари секинроқ оксидланади. Олимларнинг фикрича, сутэмизувчилар организмларидаги ёғлар айланишига оид бундай фарқларнинг топилиши қариш жараёни қандай юз бериши ва уни тўхтатиш имкони ҳақида тушунча ҳосил қилишга ёрдам бериши мумкин.


Ялпи мажлисни МДҲ Парламентлараро Ассамблеяси Кенгаши раҳбарининг ўринбосари - Демократияни ривожлантиришни мониторинг қилиш халқаро институтининг директори И.Мушкет олиб борди.\nМажлисда МДҲ кузатувчилари миссиясининг технологиялар ривожланган шароитда Ҳамдўстлик мамлакатларида сайловлар жараёнларидаги фаолияти тўғрисида МДҲ Ижроий қўмитаси Раиси – Ижроий котибининг биринчи ўринбосари вазифасини бажарувчи В.Гуминский маъруза қилди. Шунингдек, ОДКБ (Коллектив хавфсизлик тўғрисидаги шартнома ташкилоти) Парламент Ассамблеяси Масъул котиби С.Поспеловнинг ОДКБ Парламент Ассамблеяси ва Ташкилотга аъзо давлатларнинг миллий хавфсизлиги ва суверентитини таъминлаш контекстида сайловлар жараёнидаги халқаро мониторингга, Россия Федерацияси Федерал Йиғилишининг халқаро масалалар қўмитаси раиси Г.Карасиннинг янги шароитда халқаро кузатувчилар институтига бағишланган маърузалари тингланди.\nЯлпи мажлисда Ўзбекистон Республикаси Марказий сайлов комиссияси Раиси Зайниддин Низамходжаев “Мустақил Давлатлар Ҳамдўстлигига аъзо мамлакатларнинг сайлов органлари ўртасида ўзаро манфаатли ҳамкорлик механизмларини такомиллаштириш” мавзусида маъруза қилди.\nЗ.Низомходжаев ўз нутқида Ҳамдўстликка аъзо мамлакатларда ўтказилаётган сайловлар ва референдумларни мониторинг қилиш ва баҳолашда МДҲнинг муҳим ўрни борлигини таъкидлади. МДҲ мамлакатлари билан ҳамкорликда сайловларни кузатиш бўйича миссиялар ташкил қилинмоқда. Ҳозир МДҲ давлатларида сайловлар жараёнини такомиллаштиришга йўналтирилган ислоҳотлар амалга оширилмоқда. Масофадан электрон овоз бериш синовдан ўтказилмоқда, вакиллик органларига сайловлар тизими такомиллаштирилмоқда, сайловчиларнинг овоз беришдаги иштирокини оширишга доир институтлар жорий этилмоқда.\nЎзбекистон Республикаси Марказий сайлов комиссияси МДҲ мамлакатлари билан сайловлар соҳасидаги ҳамкорликка муҳим эътибор қаратаётгани алоҳида таъкидланди. Бу борадаги ҳамкорликни янада ривожлантириш, МДҲ мамлакатларида сайловлар жараёнини такомиллаштириш, Ҳамдўстликнинг фуқаролар сайлов ҳуқуқини ва эркинлигини таъминлаш ва ҳимоя қилиш борасида бир қатор ташаббуслар ва таклифлар илгари сурилди.\nМаъруза анжуман иштирокчилари ўртасида катта қизиқиш ва самимий мунозара ўйғотди. Ўзбекистон Республикаси Марказий сайлов комиссиясининг ташаббуслари қўллаб-қувватланди.\nХалқаро конференция 14 май куни ўз ишини давом эттиради.


Ироқ бош вазири Трамп билан телефон мулоқоти юзасидан изоҳ берди\n15:39 / 11.02.2017\nИроқ бош вазири Ҳайдар ал-Ободий АҚШ президенти Дональд Трамп билан телефон орқали мулоқотдан сўнг, Ироқ ҳеч қандай минтақавий ёки халқаро можароларда иштирок этмаслигини маълум қилди. Бу ҳақда Reuters хабар бермоқда.\n«Ироқ ўз миллий манфаатлари сақланиб қолинишига ҳаракат қилмоқда ва қандайдир минтақавий ҳамда халқаро можароларнинг қисмига айланишни истамайди. Бу минтақа ва Ироқнинг ўзида жиддий оқибатларга олиб келиши мумкин», - деди у.\nОқ уйда таъкидлашларича, икки етакчилар ўзларининг илк мулоқоти давомида Эроннинг бутун минтақа учун таҳдиди ҳақида фикр алмашишган. Ироқ маъмурияти расмий хабарида мулоқотдаги ушбу мавзуга аниқлик киритилмаган.\nАввалроқ Трамп Эрон президентини «эҳтиёткор бўлишга» чақиргани хабар қилинганди.


Азимов кетди, пул ислоҳоти нима бўлади? – mulkdor.com\nJune 6 2017, 04:06 Иқтисодиёт хабарлариКоррупцияТарих\nМирзиёев ва Азимов Каримовнинг дафн маросимида ёнма-ён тобуткашлик қилишган.\nЎшанда янги сайланган биринчи Президент халқ орасида анча машҳур ва элита ичида ҳам сезиларли қўллаб-қувватловга эга бўлган, ўжар ва мустақил кўринган вице-президент Шукрулло Мирсаидовдан, гарчи у ўз аризаси билан кетган бўлса ҳам, “қутулганди”.\nАммо Азимовдан фарқли ўлароқ, Мирсаидов ўзининг сиёсий интилишларини яширмаган ва Каримовга очиқ қарши чиққан, у танлаган сиёсий курсни “нодемократик” дея қоралаганди.\nҲатто ғарб молия институтлари Ўзбекистонга қарзларни “шахсан Рустам Азимов кафолати остида” берганини айтадиганлар ҳам бор.\nАлишер Илҳомов, Лондондаги SOAS (Осиё, Африка, Яқин ва Ўрта Шарқ тадқиқотлари ) Университети тадқиқотчиси: Гарчи Каримов даврида Азимов ва Мирзиёев узоқ вақт бақамти ишлашган эса-да, ҳар икки шахс эҳтимолий ворис сифатида кўрилгани учун, Азимов президент бўлишни истаган, истамаганидан қатъий назар, икки ўртада бир-бирини рақиб сифатида қабул қилишдек муносабатлар бўлганини тасаввур қилишимиз мумкин. Пировардида, куч тизимларининг дастагини олишга муваффақ бўлган Мирзиёев президент бўлди, аммо ҳукуматда Азимовга ўхшаган маълум таъсирга эга шахснинг бўлиши уни ўзига етарли даражада ишонишига халақит қилиши мумкин. Мирзиёев гарчи Бош вазир бўлган бўлса ҳам, асосан қишлоқ хўжалиги соҳаси учун масъул эди. Азимов эса, банк-молия тизимига раҳбарлик қилган. Ўзбекистондаги молия тизими жуда мураккаб, таъбир жоиз бўлса, “бир неча қаватли” тизим. Пахта ва бошқа хомашёлардан келган улкан даромадларнинг ҳаммасини Молия вазирлиги томонидан назорат қилинган. Азимов куч тизимларига орқа қилмаган бўлса ҳам, унинг қўлида жуда катта заҳиралар бор эди. Гарчи Мирзиёев Азимовни аввалроқ молия вазирлигидан четлатган бўлса ҳам, ҳали кўпгина одамлар жой-жойларида тургани учун Азимов кўпчилик назарида барибир бошлиқ ва катта таъсирга эга шахс мақомини сақлаб келаётганди. Менимча шунинг учун ҳам Мирзиёев охирги ойларда Азимовга босим ўтказиб келди ва ҳатто уни жамоатчилик кўз ўнгида ерга уришга ҳам ҳаракат қилди. Унга товуқ боқишни топширди ёки лимон етиштиришга жалб қилди. Мен масалан, Азимовнинг ўрнида бўлсам, тезроқ бу каби таҳқирловчи вазиятдан қутулиш ва ҳукуматдан кетишга ҳаракат қилган бўлардим. Аммо биз билмаймиз, Азимов ўз истаги билан кетдими ҳукуматдан ёки кетказилдими. Ўз вақтида Азимов Ўзбекистонга маълум сармояларни жалб қила олган ва халқаро молия институтлари билан қандайдир алоқалар, муносабатларни йўлга қўя олганди. Бу маънода ҳозирча ҳукуматда Азимов билан бўйлашадигани йўқ. Шу жиҳатдан унинг Ўзбекинвестга ўтказилгани мантиқий бир қарор. Аммо янги лавозимда Азимов ҳақиқий ваколатлар ва имкониятларга эга бўладими, йўқми, бу қоронғу. Азимов айнан ислоҳотлар учун йирик кредитлар зарур бўлган бир вақтда ҳукуматдан кетаяпти. Эҳтимол, Мирзиёевнинг Россия ва Хитойда катта-катта сармоявий шартномаларни имзолаб қайтгани унда ўзига янада кўпроқ ишонч ва куч берган бўлиши ҳам мумкин. Аммо шахсан менга Мирзиёев ўзи эълон қилган ислоҳотларни амалга оширишда кимларга таяниши қоронғу. Бунинг учун бошқарув ва банк-молия тизими, пул-кредит сиёсатида жуда катта тажрибага эга одамлар керак бўлади. Ҳозирги ҳукуматдаги кадрлар ҳақиқий бозор иқтисодиёти шароитида ишлаб кўрмаган, фақат Каримовнинг мактабидан ўтган одамлар. Албатта, Азимов ҳам эски тизимдан чиққан, аммо бошқалардан фарқли ўлароқ, у халқаро молия институтлари билан яқиндан ишлаган, жаҳон иқтисодиёти, банк тизимининг қандай ишлашини билади ва баъзи тажрибаларни, хусусан, 1990-йиллар ўрталарида Ўзбекистонда тадбиқ қилишга уринган. Ҳар ҳолда, Азимов даврида Ўзбекистондаги банклар халқаро андозаларда бўлмаса ҳам, ишлаб турди ва ҳаётий зарур функцияларни бажарди. Албатта, алмаштириб бўлмайдиган одамлар йўқ. Эҳтимол, ғарбда таҳсил олган, илғор фикрдаги ёшлар орасидан кимлардир жалб қилинар бу соҳага. Аммо мен ҳозирча бу каби ишораларни кўрмаяпман.\nСапарбой Жубаев, Остонадаги Евросиё Университети доценти:Ўзбекистонда пул-кредит сиёсатини Президент аппарати ва молия тизими раҳбарлари томонидан тайинланган комиссия аъзоларининг таклифи бўйича шахсан Президент ҳал қилади. Масалан, Марказий банк раиси, марҳум Муллажонов қандайдир таъсир ўтказиш имконига эга бўлмаган. Мулажонов ҳақида билимли ва ўта эҳтиёткор мутахассис, деган гапни айтиш мумкин эди.\nИккинчиси-тижорат банклари фаолиятини либераллаштириш йўли билан миллий валюта курсини бирданига эркинлаштириш. Бу йўл иқтисодда “шок терапияси” номи билан маълум. 2-3 йил корхоналар ва одамлар маълум қийинчиликларни бошдан ўтказишади, аммо катта ислоҳотлар амалга оширилиши шарт. Энг асосийси – тижорий банклар фаолиятига маъмурий аралашувни йўлга қўймаслик зарур. Айни пайтда фақат молия тизими эмас, балки бутун иқтисодиётда чуқур ислоҳотларни ўтказиш керак бўлади.\nЎзбекистон автомобиль саноатида монополияни ...\nИқтисодчи Юлий Юсупов Ўзбекистонда автомобиллар ишлаб чиқариш бўйича янги корхоналарни ташкил этиш юзасидан ўз фикрини билдирди, деб ёзади “Кун.уз” сайти. «Ростини айтганда, ...\nТошкентда йўлларини назорат қилиш учун иккита ...\nИИББ йўлларни вақтинча ҳарбий вертолётда назорат қилади. Кейинчалик ушбу мақсад учун махсус вертолётлар сотиб олинади. Ички ишлар вазирлиги йўллардаги вазиятни назорат қилиш ...\nИқтисодApril 15 2019, 06:04


ИнтерФУТБОЛ :: Олдин қарзни ёпиш керак, кейин янги режалар тузинг...\nОлдин қарзни ёпиш керак, кейин янги режалар тузинг...\nАйрим футбол клубларига 100 сўм берсангиз, шу пулни ишлатиб, йилни яна 20 сўм қарз билан ёпган ҳолатлар бўлган. Пул кам ёки кўплиги ҳозир бошқа масала. Асосий масала — агар бу мушук бўлса, унда гўшт қани? Агар бу гўшт бўлса, унда мушук қани?\nШунга қарамай, клублар кейинги йил учун яна алоҳида 100 сўм олишда давом этган, бироқ ишни 20 сўмни ёпишдан бошламаган. У эски йил, эски қарзлар, ахир биз янги йилдамиз-ку! Тома-тома кўл бўлиб, аралашмаган ФИФА ҳам қолмаган, фуқаролик судлари ҳам, окалар ҳам, укалар ҳам, хуллас, ҳамма.\nТез орада ПФЛ барча клублар бўйнида турган қарздорликларни аниқлаб олади. Ким отелга пулини бермаган, ким медцентрга, яна кимдир футболчиларни сарсон қилган ва ҳоказо. Эсингиздами, УЕФА “Барселона” ва “Реал” клубларига трансфер бозоридаги операцияларини амалга оширишни тақиқлаб қўйганди. Энди шу сиёсат бизда ҳам бўлади. Яъни, клублар аввал қарздорлик масаласини бирёқлик қилади ва ундан кейин бошқа ишларга ўтади.\nҲозир ҳамма ўз қарзини борича кўрсатгани яхши, аҳволи минг оғир бўлса ҳам, имконият берилади. Бироқ бошқа жойдан кейинчалик қарз чиқиб келадиган бўлса, санкция анча жиддийлашади. Клубларнинг картотекада юриши, судма-суд юриши футболни ривожлантирмайди. Олдин шундай маш-машалардан қутилиш ва ундан кейин порлоқ йўл совхози сари йўлга чиқиш мантиқлироқ...


ТОШПУЛАТ РАХМАТУЛЛАЕВ СОГДИАНА: Самарқанддаги ёнғиндан зарар кўрган масжиднинг тиклаш ишлари – авжида\nСамарқанддаги ёнғиндан зарар кўрган масжиднинг тиклаш ишлари – авжида\nСамарқандаги Хожа Нисбатдор масжидида шу йилнинг 23 ноябрида содир бўлган ёнғин натижасида унинг янги биноси тўла вайронага айланган эди. Бугун ўша ерда бўлиб, бинони тиклаш бўйича амалга оширилаётган ишлар билан танишдим.\nБинонинг ёнғиндан зарар кўрган томи ва олд девори тўла бузиб ташланган. Шу кунларда олд деворнинг пойдеворини тиклаш ишлари охирига етказилмоқда. Уста ва мардикорлар кейинги кунлардаги об-ҳавонинг қулайлигидан фойдаланиб, самарали ишлаганлар. У ерда бўлганимда бу ҳақда масжид имом хатиби Бобохон Бобохонов, мутаваллиси Алам Ражабов ва Сўзангарон маҳалла фаоли Рустам Набиевлар тўлқинланиб сўзлаб беришди. Уларнинг уқтиришича, усталар бажараётган ишлари учун аниқ ҳақ сўрашмаган, савоб йўлида хизмат қилмоқчи. “Албатта, уларни хафа қилмаймиз, кўп қатори уларга ва мардикорларга ишлаганлари учун инсоф юзасидан ҳақларини берамиз”, – дейди Р.Набиев.\nБинонинг ёнғиндан аввалги кўриниши...\nА.Ражабовнинг уқтирганидек, турли кишилар пул ё қурилиш материаллари билан масжидни тиклаш ишига ёрдам қўлини чўзмоқда. Тушаётган барча маблағ алоҳида дафтарга ёзиб борилаётган экан. Ёнғин туфайли бузилиб кетган бинони тиклашга, агар етарли маблағ тўпланса, камида олти ойча вақт лозим, дейишди мутасаддилар.\n...ва бугунги кундаги тиклаш ишлари\nМасжидда шу кунларда олиб борилаётган ишлар ҳақида қуйидаги манзилда видео жойлаштирилган: https://www.youtube.com/watch?v=ZjnknT8WcZc&feature=youtu.be


17:04 / 08.01.2017 75993 pdf Ўқиш режими + -\n«Кимнинг Аллоҳга ва Бани Одамдан бирортасига ҳожати бўлса, яхшилаб таҳорат қилиб, сўнгра икки ракъат намоз ўқисин. Кейин Аллоҳга сано, Набий соллаллоҳу алайҳи васалламга саловот айтсин. Кейин: «Лаа илаҳа иллаллоҳул Ҳалимул Карийм, субҳааналлоҳи Роббил аршил азийм.Алҳамду лиллаҳи Роббил ъааламин. Ас-алука мужибаати роҳматик, ва азааими мағфиротик, вал ғониймата мин кулли бирр, вас-салаамата мин кулли исм. Лаа тадаъ лий занбан илла ғофартаҳ, ва лаа ҳамман илла фаррожтаҳ, ва лаа ҳаажатан ҳия лака ризон илла қозойтаҳ, йаа арҳамар-роҳимийн!» десин».\nТермизий ва Ибн Можа ривоят қилгишан.\nИбн Можа «йаа арҳамар-роҳимийн» жумласидан сўнг «кейин дунё ва охират ишларини истаганича сўрайди, чунки улар (сўраган нарсалари) унинг тақдирига битилади» деган жумлани қўшимча қилган.\nДуонинг маъноси: Ҳалиму Карим Аллоҳдан ўзга (ибодатга сазовор) маъбуд йўқ. Улуғ Аршнинг Робби Аллоҳ покдир. Оламларнинг Робби Аллоҳга ҳамдлар бўлсин. Мен Сендан раҳматингни вожиб қилувчи, мағфиратингни тақозо қилувчи нарсаларни сўрайман, барча яхшиликлардан насиба, барча ёмонликлардан саломат бўлишни сўрайман. Менинг ҳеч бир гуноҳимни қўймай мағфират қилгин, ҳеч бир ғамимни қўймай кушойиш қилгин, Ўзинг рози бўлган ҳеч бир ҳожатимни қўймай албатта раво қилгин, эй раҳмлиларнинг раҳмлиси!»\nИзоҳ: Ҳожат намози мандуб намозлардан саналади. У икки ёки тўрт ракъат ўқилади. Имом Ибн Ҳажар «Бу намозни шанба куни саҳар чоғи ўқиб, сўнг эҳтиёжига кушойиш сўраш мандубдир, чунки Расулуллоҳ соллаллоҳу алайҳи васаллам «Ким шанба куни эрталаб эҳтиёжини сўраса, сўрагани ҳал бўлади. Унинг ҳожати раво бўлишига мен кафилман», деб марҳамат қилганлар», деган.\nУсмон ибн Ҳаниф розияллоҳу анҳудан ривоят қилинади:\n«Бир кўзи ожиз одам Расулуллоҳ соллаллоҳу алайҳи васалламнинг ҳузурларига келиб, «Эй Аллоҳнинг Расули, дуо қилинг, (Аллоҳ) кўзимни очсин», деди. У зот: «Шундай қолаверса-чи?» дедилар. У: «Эй Аллоҳнинг Расули, кўзимнинг ожизлиги менга оғирлик қиляпти», деди. У зот шундай дедилар: «Бўлмаса, бориб таҳорат ол. Кейин икки ракъат намоз ўқи. Сўнг шундай дегин: «Аллоҳим, мен Сендан Набиййим, раҳмат набийси Муҳаммад соллаллоҳу алайҳи васалламни васила қилиб ёлвораман, Сенга таважжуҳ қиламан(юзланаман). Эй Муҳаммад, мен Роббингизга сизни васила қилиб таважжуҳ қиламан, менинг кўзимни очсин. Аллоҳим, у зотни ўзимга воситачи қил. Ўзимни ҳам ўзимга воситачи қил!»\nКейин у кўзи очиқ ҳолда қайтиб кетди».\nТермизий, Насоий, Ибн Можа, Ибн Хузайма ва Ҳоким ривоят қилишган. Ҳоким «Бухорий ва Муслимнинг шартларига кўра саҳиҳ», деган. Лафз Насоийники.\n1. Ҳожат намозини ўқиш мандубдир. У икки ёки тўрт ракъат ўқилади.\n2. Кимнинг Аллоҳдан сўрайдиган ёки бирорта одам билан ҳал бўладиган ҳожати бўлса, яхшилаб таҳорат қилиб, икки ракъат намоз ўқийди. Кейин Аллоҳ таолога ҳамду сано, Набий соллаллоҳу алайҳи васалламга саловотлар айтади. Кейин юқорида ҳадисда айтилган дуони ўқийди.\n3. Бу намозни шанба куни саҳар чоғи ўқиб, ҳожатининг раво бўлишини сўраш мандубдир.\n4. Солиҳ одамларни васила қилиб дуо қилиш жоиздир.\nФируза 00:28 / 09 апрель\nЖуда Ката .факат сабр килиб факат Оллохга Нина ишониб ундан сурашни\nMehribon 23:24 / 29 март\nАлҳамдулиллаҳ ҳожат намозидан сўнг мусибатларим тарк этди !\nBarno 22:32 / 19 март\nбилмасдим ўрганиб олдим Раҳмат Аллоҳимни розилиги болсин\n17:04 / 08.01.2017 4150\n05:00 / 28.02.2017 4954\nҲадис дарслари (133-дарс). Суннатни маҳкам ушлаган адашмайди\n.Ирбоз ибн Сория розияллоҳу анҳудан ривоят қилинади.Бир куни Бомдод намозидан сўнг Расулуллоҳ соллаллоҳу алайҳи васаллам давоми...\n1775 14:20 / 21 апрель\n2625 15:05 / 01.04.2020\n8015 17:04 / 08.01.2017\n918 16:00 / 14 апрель\n928 14:14 / 17.08.2020\n570 14:13 / 16.08.2020


ФАРЗАНД ТАБАССУМИ — ОИЛА ҚУВОНЧИ - Ўзбекистон овози газетаси\nТермиз шаҳридаги Сурхондарё вилояти кўп тармоқли болалар тиббиёт марказида «Фарзанд табассуми — оила қувончи» акцияси доирасида Ўзбекистон — Туркия саломатлик ҳафталиги бўлиб ўтди.\nЎзбекистон Республикаси Соғлиқни сақлаш вазирлиги, «Соғлом авлод учун» халқаро хайрия фонди, Туркия ҳамкорлик ва мувофиқлаштириш агентлиги (TИКА) ҳамкорлигида ташкил этилган ҳафталик доирасида туркиялик пластик жарроҳлар, малакали анестезиолог ва ҳамширалар Термиз шаҳридаги вилоят кўп тармоқли болалар тиббиёт марказида Қашқадарё, Сурхондарё вилоятларидан келган юқори лаб ва қаттиқ танглайнинг ҳамда юз соҳасидаги туғма нуқсони ва куйишдан кейинги асоратлари бўлган 650 га яқин болани чуқурлаштирилган тиббий кўрикдан ўтказди. Уларнинг 160 га яқини пластик жарроҳлик амалиёти орқали соғломлаштирилди.\n— Ўн ойлик қизимиз Заҳро инфекция билан туғилган экан, — дейди Денов туманидан келган Н.Суярқулова. — Тана ҳарорати ҳеч тушмади. Шифокорлар муолажасидан сўнг игна ўрни қорайиб, қўл ва оёғида чандиқ пайдо бўлиб қолди. Туркиялик шифокорлар тиббий кўрикдан кейин жарроҳлик амалиёти ўтказди. Мана, тўрт кунда қизим яхши бўлиб қолди. Бунинг учун давлатимиздан беҳад миннатдормиз.\nТиббий кўрик ва жарроҳлик амалиётлари туркиялик ҳамда ушбу соҳа бўйича юртимизнинг тажрибали мутахассислари ҳамкорлигида олиб борилди.\n— Мамлакатларимиз ўртасидаги ҳамкорлик келишувларига мувофиқ, сўнгги икки йилда соғлиқни сақлаш соҳасида ўнта йирик лойиҳа амалга оширилди, — дейди Анқара илмий текшириш клиникаси профессори Угур Кочер. — Шуларнинг тўрттасида тажрибали пластик жарроҳларимиз иштирок этди. Бизга ана шундай имконият яратиб берганлардан миннатдормиз. Ушбу акцияга Туркиядан беш нафар юқори малакали пластик жарроҳ, тўрт нафар малакали анестезиолог ва уч нафар ҳамшира жалб этилди. Ҳафталик давомида келган барча беморлар чуқурлаштирилган тиббий кўрикдан ўтказилиб, улардан жарроҳлик амалиёти ўтказиш лозим, деб топилганларини замонавий тиббиёт кўмагида соғломлаштириш чоралари кўрилди. Биз туғма лаб, дудоқ муаммолари бўлган, қулоқдаги ёки куйиш оқибатида танада юзага келган асоратларни ўз амалиётимиз орқали даволашни мақсад қилиб олган эдик. Шунга мувофиқ, мурожаат этган барча беморларга ёрдам кўрсатишга ҳаракат қилдик. Тиббий кўрик даврида зарур маслаҳатлар бердик. Беш кун давомида ўзбекистонлик ҳамкасбларимиз билан ўзаро тажриба алмашдик. Ўзбекистонда тиббиёт жадал ривожланмоқда. Бироқ мутахассислар тайёрлайдиган таълим муассасаларига янада кўпроқ эътибор қаратилишини истаб қолардим. Ўзбекистонлик ҳамкасбларимизни тажриба алмашиш учун Туркияга таклиф этмоқчиман. Воҳа бой таассурот қолдирди. Самолётда бепоён чўл устидан учиб ўтдик. Термизга қўнгач, шундай чўл ўртасида гўзал табиат манзараларига бой шаҳар барпо этилганини кўриб, ҳайратда қолдик. Ўзбеклар ва турклар бир дарахтнинг икки шохидир. Яшилликка бурканган бу юрт одамларининг кўрсатган меҳмондўстлиги, самимий ҳурмат-эътибори учун миннатдорлик билдирамиз.\nҲафталик доирасида Қашқадарё вилоятининг турли ҳудудларидан келган бемор болаларга ҳам беғараз ёрдам кўрсатилди.\n— Қизим Муслима беш ёшида тўсатдан куйиб қолди, — дейди Китоб туманилик Ф.Қосимова. — Натижада ўнг қўл бармоқлари чандиқ бўлиб, яхши ҳаракатланмаяпти. Уни туркиялик шифокорлар қабулига олиб келган эдик, тиббий кўрикдан ўтказиб, жарроҳлик йўли билан тузатиш имкони борлигини айтишди. Шифохонада ажратилган бўлимга жойлаштиришди. Шу куни замонавий пластик жарроҳлик амалиётини ўтказишди. Бугун жавоб беришди. Уйга қайтаяпмиз. Қизимизнинг соғлиғи тикланаётганидан қувончимиз чексиз.